הוועדה לקידום מעמד האישה, כנסת 17, פרוטוקול מספר 25, 2006-12-12 12:00

גדעון סער: אני פותח את הישיבה.

גדעון סער: אני רוצה קודם כל להתנצל על האיחור.

גדעון סער: עדכנו אותי שמנכ"ל משרד התעשייה והמסחר יתאחר, ואכן אני עדיין לא רואה אותו אתנו.

גדעון סער: אני חשבתי שנוכחותו חשובה.

גדעון סער: בסופו של דבר, אנחנו גם דחינו פעם אחת את הישיבה כדי לאפשר את נוכחותו.

גדעון סער: הוא בטח עוד יגיע.

גדעון סער: לפני שנתחיל, אני רוצה גם לומר שהיום תעלה בקריאה ראשונה במליאה הצעת החוק של חברי הכנסת נדיה חילו וזבולון אורלב, שעברה פה בשבוע שעבר ונוגעת להטרדה מינית של קטינים.

גדעון סער: לתשומת לבכם, זה בסדר היום של המליאה היום.

גדעון סער: תבואו לתמוך בחוק בקריאה ראשונה.

גדעון סער: אמרתי שעד סוף 2006 החוק הזה יושלם.

גדעון סער: הנושא הוא תקציב 2007 בעדשה מגדרית – תעסוקת נשים וביטחון חברתי.

גדעון סער: מעבר לכותרת הכללית, הסיפא מרמזת על הדברים שחשבתי שצריך להתמקד בהם, דהיינו: תעסוקת נשים וביטחון סוציאלי.

גדעון סער: אני מודה למנכ"לית המשרד לפיתוח הנגב והגליל שהגיעה לישיבה.

גדעון סער: כמובן שאחר כך היא תציג את הפעילות שלה בנושא.

גדעון סער: אני מודה שהיוזמה לדיון הייתה יוזמה של הגברת ברברה סבירסקי ממרכז אדוה.

דב חנין: מכיוון שאני חייב לצאת לישיבה אחרת והספקתי לעיין בדוח של ברברה סבירסקי, אני רוצה לומר כמה מילים.

דב חנין: אני רוצה לומר את הדברים לפני שהדוח יוצג, כי אני קראתי אותו.

דב חנין: אדוני יושב הראש, אני חושב שהישיבה הזאת היא ישיבה מאוד חשובה.

דב חנין: אני רוצה לחזור ולברך אתכן על הניתוח שאתן מציעות לנו בכנסת.

דב חנין: אני חושב שזה ניתוח חשוב בצורה בלתי רגילה.

דב חנין: אני מרגיש נוח לומר את הדברים דווקא מכיוון שאני גבר.

דב חנין: אני חושב שהחשיבה הנשית הפמיניסטית תורמת לכולנו.

דב חנין: זו חשיבה רעננה ומאוד חשובה.

דב חנין: כשאנחנו שואלים את השאלה החברתית מי נפגע ומי משלם את המחיר ומסתכלים על הדמות החברתית של האנשים הנפגעים, במקרה הזה של הנשים הנפגעות, אנחנו מקדמים את הדיון שלנו בצורה מאוד מאוד אמיתית.

דב חנין: מאוד הייתי רוצה שדיונים כאלה יתקיימו לא רק בוועדה הזאת, שהיא ועדה מאוד חשובה, אלא שבכל ועדות הכנסת תימצא הדרך לדון בשאלות, כמו: מי משלם את המחיר ומה היא דמותם החברתית של הנפגעים.

דב חנין: במקרה הזה אנחנו רואים קודם כל את הנשים בחזית ובשורה הראשונה, וזה תמיד קורה כך, ויש קבוצות חברתיות נוספות שנפגעות.

דב חנין: אני חושב שסוג הדיון הזה מאוד מאוד תורם לחשיבה שלנו, כי הוא מוריד את השאלות מרמה אבסטרקטית ומופשטת, שהיא רחוקה מכולם, לרמה מאוד מאוד מעשית, שיכולה גם לקדם איזושהי אלטרנטיבה ואיזה שהם פתרונות.

דב חנין: תודה רבה, אדוני יושב הראש.

ברברה סבירסקי: אני רוצה להבהיר הבהרה קטנה.

ברברה סבירסקי: המצגת הזאת מבוססת על מחקר של מרכז אדוה, אבל היא מובאת לכם תודות ל"נשים לתקציב הוגן", שהיא קואליציה של כ-30 ארגוני זכויות אדם ונשים, שעובדים ביחד כדי לקדם תקציב לנשים.

ברברה סבירסקי: למרכז אדוה אין יכולת לעשות לובי, להביא את הדברים לכנסת ולמקומות אחרים, ולפורום הזה יש אפשרות.

ברברה סבירסקי: אני פה בשירות הפורום "נשים לתקציב הוגן".

ברברה סבירסקי: אני אעבור די מהר על המצגת הזאת, כי אנחנו רוצים להתמקד בעיקר בתעסוקה - קצת בביטחון סוציאלי, אבל בעיקר בתעסוקה.

ברברה סבירסקי: לפני שאני אתחיל, אני רוצה שוב להודות לחבר הכנסת גדעון סער, שאפשר גם את קיום הדיון הקודם ביולי וגם את הדיון הזה.

ברברה סבירסקי: התקציב של 2007 הוא תקציב של מלחמה.

ברברה סבירסקי: נשאלת השאלה מי יידרש לשלם את המחיר ומי לא יידרש לשלם את המחיר.

ברברה סבירסקי: מקבלי שכר גבוה לא יידרשו לשלם את המחיר, כי הרפורמה במס ממשיכה לפעול, והנשים לא נהנות ממנה באותה מידה שגברים נהנים.

ברברה סבירסקי: אם מסתכלים על העשירון העליון, רואים ש-88% מהעשירון העליון הם גברים.

ברברה סבירסקי: 12% הם נשים.

ברברה סבירסקי: זה יותר טוב מהמצב שהיה לפני 20 שנה, אבל זה מיעוט.

גדעון סער: כמה זה היה לפני 20 שנה?

ברברה סבירסקי: לפני 20 שנה 6% מהעשירון העליון היו נשים, והיום - 12%.

ברברה סבירסקי: יש התקדמות בנושא הזה, אבל עדיין הנשים במיעוט.

משה גפני: מי שלא יידרש לשאת בהוצאות המלחמה זה עשירים וגברים.

ברברה סבירסקי: כאשר יש עלות גדולה שצריך לשלם, איך אפשר לשלם אותה?

ברברה סבירסקי: אפשר לקצץ ואפשר לקחת כסף במסים.

ברברה סבירסקי: הרפורמה במסים נמשכת, לא עצרו אותה.

ברברה סבירסקי: יש ארצות שעברו מלחמות ואסונות טבע, והן עצרו את הרפורמה במסים כדי לשלם את הנזק.

ברברה סבירסקי: התחלנו להוריד מס חברות כדי ליישר קו עם ארצות מערב אירופה.

ברברה סבירסקי: החלטנו לא להפסיק את ההורדה או לא להעלות באחוז אחד או בעשירית אחוז כדי לשלם קצת עבור המלחמה, אלא להמשיך בהליך הזה.

ברברה סבירסקי: זאת אומרת שבעלי חברות לא יידרשו לתרום למאמץ הזה.

ברברה סבירסקי: שוב, איפה הנשים?

ברברה סבירסקי: לא שם.

ברברה סבירסקי: 1.5% מכל הנשים המועסקות והעובדות שרשומות הן בעלות חברות.

עמירה דותן: האם זה נתון בדוק?

ברברה סבירסקי: ההגדרה המדויקת היא נשים שמעסיקות מישהי אחרת, לא רק בעלות חברות, אלא אפילו בעלות עסקים קטנים שמעסיקות נשים.

ברברה סבירסקי: אלו הנתונים של הלשכה המרכזית לסטטיסטיקה.

ברברה סבירסקי: אחרי שאמרנו מי לא יידרש לשאת בהוצאות המלחמה, נעבור למי כן יידרש לשאת בהוצאות.

ברברה סבירסקי: לא רק הנשים יידרשו.

ברברה סבירסקי: מקבלי שכר מינימום יידרשו לשלם את המחיר בצורה מאוד בולטת.

ברברה סבירסקי: שני שליש ממקבלי שכר מינימום או פחות הם נשים.

ברברה סבירסקי: חוק ההסדרים דוחה את הפעימה האחרונה של העלאת שכר מינימום.

ברברה סבירסקי: זה נשמע כמו משהו מאוד מאוד טכני.

ברברה סבירסקי: תרגמתי את זה לכסף.

ברברה סבירסקי: מדובר ב-600 שקל בערך לכל אישה ולכל גבר שמרוויחים שכר מינימום.

ברברה סבירסקי: אמרו: חכו שישה חודשים.

ברברה סבירסקי: אפשר להסתכל על זה כתרומה עבור המלחמה.

משה גפני: ואם זה לא יאושר בחוק ההסדרים?

ברברה סבירסקי: אז לא, לשם כך אני פה.

ברברה סבירסקי: מי עוד יידרש לשאת בהוצאות המלחמה?

ברברה סבירסקי: אלה שנותנים ונותנות שירותים חברתיים: חינוך, בריאות ורווחה.

ברברה סבירסקי: זה משהו שאני אומרת כל שנה בכנסת.

ברברה סבירסקי: כאשר מקצצים בשירותים החברתיים, מקצצים במשרות של נשים או מורידים את רמת השכר וגם את התוספות.

גדעון סער: או למשרה חלקית.

ברברה סבירסקי: נכון, או בהיקף השכר.

ברברה סבירסקי: נתונים מהלשכה המרכזית לסטטיסטיקה מראים שמתוך עובדי החינוך כמעט 78% הם נשים, מתוך עובדי הבריאות - 74% נשים, ומתוך עובדי הרווחה כ-85% נשים.

ברברה סבירסקי: כשיש הורדה בהוצאות, נשים נפגעות בעיקר.

ברברה סבירסקי: אני תמיד מתחילה את השיחה בנותנות השירותים, כי זה שכר, אבל יש גם מקבלות ומקבלי השירותים.

ברברה סבירסקי: מדובר גם בגברים, גם בנשים וגם בילדים, אבל אני עכשיו מתמקדת בנשים.

ברברה סבירסקי: נשים צורכות יותר שירותי בריאות מגברים, כי הן יולדות והן חיות יותר זמן.

גדעון סער: זה נתון אמפירי?

ברברה סבירסקי: הכל אמפירי.

ברברה סבירסקי: אני לא מדברת על דברים שהם לא אמפיריים, הכל מבוסס על מחקר.

ברברה סבירסקי: נשים צורכות יותר שירותי רווחה מגברים.

ברברה סבירסקי: זה גם נתון אמפירי.

ברברה סבירסקי: בשנת 2002 החלו נשים לצרוך יותר שירותי הכשרה מקצועית.

ברברה סבירסקי: הן הגיעו ל-50%, עברו את ה-50% ואז התחילו לפוצץ את ההכשרה המקצועית, ועל זה נדבר יותר מאוחר.

ברברה סבירסקי: אני רוצה להדגיש שהכל אמפירי, מבוסס על מחקר.

ברברה סבירסקי: אם נסתכל על תקציב משרד הבריאות, נראה שזה התקציב בלי הסעיף שניתן לחוק ביטוח בריאות ממלכתי.

ברברה סבירסקי: רואים בבירור מה המגמה.

ברברה סבירסקי: אגב, זה ממשיך לרדת ב-2007, אבל החישוב נעשה יותר מסובך, אז החלטנו לא לעשות את זה.

ברברה סבירסקי: הדבר הכי חשוב בתקציב החינוך זה, כמובן, שעות הוראה, כמה שעות מקבלים הילדים בבתי הספר.

ברברה סבירסקי: המגמה מאוד ברורה, יש ירידה בשעות התקן לתלמיד.

ברברה סבירסקי: זה אומר שהכסף לשעות הוראה פר תלמיד יורד.

ברברה סבירסקי: ביטחון סוציאלי זה אחד הנושאים שאנחנו רוצים להתמקד בהם.

ברברה סבירסקי: ידוע בכל ארץ, לא רק בישראל, שנשים הן עיקר הקליינטיות של הביטוח הסוציאלי.

ברברה סבירסקי: גם גברים, אבל בעיקר נשים.

ברברה סבירסקי: אני אציין נתונים מהמוסד לביטוח לאומי ומהלשכה המרכזית לסטטיסטיקה.

ברברה סבירסקי: מתוך מקבלי קצבת זקנה, הנשים מהוות 58%, בגלל שהן חיות יותר.

ברברה סבירסקי: מתוך מקבלי הבטחת הכנסה 65% הן נשים.

ברברה סבירסקי: אגב, פה חשבתי שחלה ירידה אחרי הקיצוצים המאוד מאוד גדולים במערכת, אבל בסוף לאחר שדיברתי עם הביטוח הלאומי, נודע לי שהם נשארו 65%.

ברברה סבירסקי: מתוך מקבלי גמלת סיעוד 71% הן נשים, בגלל שהן חיות יותר זמן וסובלות יותר מבעיות תפקוד בזקנתן.

ברברה סבירסקי: כמובן אנחנו יודעים שאם מדברים על קצבת לידה ומזונות, אלה נושאים של נשים, וכאשר יש קיצוץ או הקפאה זה פוגע בנשים.

ברברה סבירסקי: הבעיה היא לא רק הקיצוץ, אלא גם המבנה, איך יינתן השירות.

ברברה סבירסקי: אם אנחנו מסתכלים על חוק ההסדרים, לא שמעתי שזה יצא, אבל אולי זה עוד יכול לצאת, זאת אומרת: לפי דיווחי העיתון, צריך לברך את חברת הכנסת רוחמה אברהם על הוצאת הרבה מהסעיפים.

גדעון סער: זה לא יצא.

גדעון סער: נדמה לי שהצלחנו להעביר את זה לוועדת העבודה, הרווחה והבריאות, שזה גם חשוב, אבל זה לא פוצל בוועדת הכנסת.

ברברה סבירסקי: מה בדיוק הבעיה?

ברברה סבירסקי: אני לא פה כדי להגיד "אל תקצצו, אל תסגרו", אלא כדי להגיד תדונו בזה כמו שצריך, לא בחוק ההסדרים.

ברברה סבירסקי: גם אני אומרת שצריך לעשות שינויים בביטוח לאומי, לפי הניתוח, אבל אני אומרת שצריך לדון בזה לעומק, ולא להכניס את זה לעסקת חבילה.

ברברה סבירסקי: יכול להיות שאפשר לסגור כמה מהסניפים.

ברברה סבירסקי: יכול להיות שסוגרים דווקא את הסניפים של האוכלוסיות החלשות, אז מה עשינו?

ברברה סבירסקי: עשינו רע לשירות המדינה.

ברברה סבירסקי: יחד עם סגירת הסניפים, יש כמובן הפחתה בתקני כוח אדם.

ברברה סבירסקי: כתוב פה בפירוש קיצוץ של 6% לשנה בחמש השנים הבאות.

ברברה סבירסקי: זה אומר קיצוץ של 30% בעובדי הביטוח הלאומי, ש-75% מהם הן נשים.

ברברה סבירסקי: זאת גם בעיה של נשים עובדות, אבל זו גם בעיה של הנשים ושל הגברים שיקבלו שירות פחות טוב.

ברברה סבירסקי: ברור שאנחנו צריכים לשאוף לכך שהם יקבלו שירות יותר טוב, וברור שאי אפשר לתת שירות טוב יותר על ידי חוק שמעבירים צ'יק צ'אק.

ברברה סבירסקי: אולי שינויים דרושים.

ברברה סבירסקי: עכשיו אנחנו מגיעים לכמה דברים, שלפי מיטב ידיעתי הוצעו או פוצלו מחוק ההסדרים.

ברברה סבירסקי: אחד – הפיכת הקיצוץ של 4% משנת 2002 לקבוע במקום זמני.

גדעון סער: אני זוכר בוודאות שהנושא השני של הקפאת הקצבאות יצא, אבל אני לא זוכר בוודאות את הנושא הראשון.

משה גפני: אני גם לא זוכר, אבל הנושא הראשון בוודאות לא אושר.

משה גפני: נדמה לי שזה גם יצא - -

נאדיה חילו: אני חושבת שהם איחדו את שני הסעיפים בהצבעה ראשונה שהייתה בחוק ההסדרים.

ברברה סבירסקי: אם כן, יש לנו סיבה לשמוח, אבל צריך גם לזכור שכאשר משהו לא עובר, הוא חוזר.

ברברה סבירסקי: אז בואו נעמוד על המשמר.

ברברה סבירסקי: כתבתי אי העלאת קצבת זקנה, כי אנחנו יודעים שקצבת זקנה אצלנו נמוכה בהשוואה בינלאומית, ושאחת המפלגות באה לממשלת ישראל עם מצע שאמר שיש להעלות קצבת זקנה.

ברברה סבירסקי: מדברים על זה, אבל אני עוד לא רואה את זה.

ברברה סבירסקי: בואו לא נשכח, שאנחנו פה רק כדי למנוע קיצוצים.

ברברה סבירסקי: את השקף הבא ראיתם הרבה פעמים.

ברברה סבירסקי: לאה אחדות והרבה אנשים מהביטוח הלאומי מציגים אותו.

ברברה סבירסקי: יש ירידה בתשלומי הביטוח הלאומי, כי זה מה שעבר בשנים קודמות בחוק ההסדרים וזה מה שלא הייתי רוצה שיקרה השנה כדי לא לפגוע בנשים.

ברברה סבירסקי: אני לא רוצה שגברים ונשים ייפגעו, אבל נשים זה הנושא שלנו.

ברברה סבירסקי: מניתוח שלי משנת 1990, אני רואה את חיסול המימון הציבורי של ההכשרה המקצועית.

ברברה סבירסקי: כל אחד יכול ללכת לג'ון ברייס ולשלם 15,000, 20,000 שקל כדי להשתתף בקורס הכשרה מקצועית.

ברברה סבירסקי: כן, זה קיים ויש עסקים פרטיים שעושים עבודה יפה מאוד.

ברברה סבירסקי: הממשלה יוצאת מהעסק הזה, והשאלה היא האם זה נכון.

ברברה סבירסקי: האם זה לא אחד מתפקידי הממשלה לדאוג שהאזרחים יקבלו הכשרה מקצועית?

ברברה סבירסקי: אני לא מדברת רק על אלה שפספסו את הסיבוב הראשון בבית הספר, אלא על אלה שצריכים להתעדכן.

ברברה סבירסקי: במקום ללכת לכיוון של life long learning ולאפשר לאנשים להמשיך ללמוד עם סובסידיות ועם עזרה ממשלתית, אנחנו פונים בדיוק בכיוון ההפוך לכיוון הנוהג בעולם, חיסול מימון ממשלתי.

ברברה סבירסקי: אני אומרת "חיסול" לא כמילה פופוליסטית, לא כדי להיות קיצונית, אלא כי זה הניתוח שלי.

ברברה סבירסקי: נעבור להכשרה מקצועית, לפי סוג, בשש השנים האחרונות.

ברברה סבירסקי: מדובר בהכשרה מקצועית במימון הממשלה, שנקראת קורסים למבוגרים.

ברברה סבירסקי: לא מדובר בשנה ה-13 בבית ספר, אלא במבוגרים שכבר גמרו בית ספר ועכשיו הולכים לרכוש מקצוע.

ברברה סבירסקי: תראו מה קורה בקורסי הכשרת יום למובטלים במימון ציבורי.

ברברה סבירסקי: תראו איך מספר המשתתפים יורד.

גדעון סער: אני רוצה לברך את סגן יושב ראש הכנסת, חבר הכנסת אחמד טיבי, כי הוא לא כל יום מגיע לוועדה, וכמובן גם את חברת הכנסת זהבה גלאון שמגיעה יותר.

ברברה סבירסקי: לכסף שיורד יש ביטוי והשלכה על האנשים.

ברברה סבירסקי: רואים שאחוז הנשים המשתתפות עלה, אבל זה לא כל כך משמח, כי המספרים ירדו.

גדעון סער: זה בעצם אותו נושא שדיברת עליו קודם, הכשרה מקצועית.

ברברה סבירסקי: לפי דיווח, במחצית הראשונה של 2006 לא היו יותר מ-900 מובטלים ומובטלות בקורסים.

ברברה סבירסקי: הייתה מלחמה ותקציב המדינה אושר באיחור.

ברברה סבירסקי: בגלל כל זה, אין פעילות רגילה.

ברברה סבירסקי: כמעט אין פעילות, מה זה 900?

ברברה סבירסקי: זה כלום, זאת אומרת שיוצאים מהעסקים האלה, יוצאים מההכשרה המקצועית.

ברברה סבירסקי: יש עוד דברים שקורים או לא קורים עם הכשרה מקצועית.

ברברה סבירסקי: בחלק מהם יש הגיון, אבל ההגיון קצת בעייתי.

ברברה סבירסקי: יש דגש עכשיו על הכשרה פנים-מפעלית.

ברברה סבירסקי: יש הכרזה כזאת, למרות שאני לא יודעת האם זה באמת קורה.

ברברה סבירסקי: אם תבדקו ב-2005 כמה השתתפו, תראו שפחות מ-100 אנשים השתתפו בהכשרה פנים-מפעלית.

ברברה סבירסקי: זאת בעיה לעשות את זה, זה לא מתארגן לבד, אלא צריך לעבוד על זה.

ברברה סבירסקי: מתוכם, רק 21 נשים.

ברברה סבירסקי: אין סיבה הגיונית למה יותר נשים לא תשתתפנה, אבל זה לא קורה.

ברברה סבירסקי: עכשיו יש דגש גם על מקצועות של עובדים זרים: מתכת ובניין.

ברברה סבירסקי: זה מאוד חשוב, אבל אין שם נשים, וזאת בעיה.

ברברה סבירסקי: הנושא השני שיש לו קשר מאוד הדוק לנושא התעסוקה הוא מעונות יום.

ברברה סבירסקי: פה אני זקוקה לאנשים ממשרד התעשייה, המסחר והתעסוקה.

ברברה סבירסקי: אין לי תשובות, יש לי רק שאלות.

ברברה סבירסקי: אני אשתף אתכם בשאלות.

גדעון סער: אני מודה לך, מנכ"ל משרד התעשייה, המסחר והתעסוקה, שהגעת.

גדעון סער: הגעת בדיוק לנקודה - אם כי עלו גם נקודות קודמות שהיו רלוונטיות - מאוד חשובה.

גדעון סער: הנקודה הקודמת שדנו בה הייתה צמצום השתתפות המדינה בהכשרה מקצועית, הקיצוץ ב-2007 וגם התהליך שעבר בשנים האחרונות.

ברברה סבירסקי: כבר הרבה זמן מדברים על מעונות כחלק מהפתרון לנשים עובדות.

ברברה סבירסקי: אולי בעזרת מעונות אפשר לגרום ליותר נשים לעבוד ולעבוד יותר שעות.

ברברה סבירסקי: אביא כמה דיונים מהתקציבים, ואשאל שאלות, כי אין לי תשובות.

ברברה סבירסקי: הייתה החלטה ב-2006 על תוספת שהתקבלה בעת קבלת תקציב 2006 על תוספת של 50 מיליון ש"ח בכל אחת מהשנים 2006, 2007 ו-2008 למעונות יום, כדי להרחיב את שעות ההפעלה של מעונות היום, דבר שיכול לעזור לנשים.

ברברה סבירסקי: כידוע, כדי לעבוד מ-9:00 עד 17:00 צריך להופיע קודם ולהישאר אחרי, כלומר המעון צריך להיות יותר גמיש.

ברברה סבירסקי: הייתה החלטה להגמיש את שעות המעון.

ברברה סבירסקי: השאלה מה קרה השנה ומה יקרה בשנה הבאה.

ברברה סבירסקי: איזה תוכניות יש?

ברברה סבירסקי: איך נראה את זה קורה בפועל?

ברברה סבירסקי: כשראיתי את המסמך שמשרד האוצר הגיש לממשלה, הייתה שם תוספת של 10 מיליון ש"ח למעונות, אבל כשראיתי את המסמך שהממשלה אישרה, לא ראיתי את ה-10 מיליון ש"ח.

ברברה סבירסקי: מה עושים עם הכסף?

אפרת דובדבני: התוספת היא בצפון, אבל זה לא אומר שלא קיצצו במקומות אחרים.

ברברה סבירסקי: מה לא נכלל בתקציב 2007?

ברברה סבירסקי: יש תוכנית גדולה לפיתוח הנגב.

ברברה סבירסקי: חשבנו שבזה תיכלל תוכנית לפיתוח תעסוקת נשים בנגב.

ברברה סבירסקי: נשמע מה נשאר מזה.

ברברה סבירסקי: מעט מאוד כסף נשאר.

ברברה סבירסקי: מה הן התוכניות?

ברברה סבירסקי: אותו דבר לגבי נשים בגליל, שנפגעו במלחמה.

ברברה סבירסקי: בוא נשמע איזה תוכניות יש לתעסוקת נשים בגליל.

ברברה סבירסקי: כבר שנה שלמה אנחנו מדברים על הצורך בהענקת אשראי נוסף לעסקים זעירים, מה שנקרא microcredit.

ברברה סבירסקי: אנחנו יודעים שיש אשראי, אבל מה עם אשראי לעסקים מאוד זעירים?

ברברה סבירסקי: דיברנו כבר שנה על תוכנית להקמת חממה עסקית לעסקים זעירים.

ברברה סבירסקי: דיברנו על עוד שני נושאים בעקבות המלחמה, שקשה לדבר עליהם וקשה לקלוט.

ברברה סבירסקי: האחד - פיצוי עבור אובדן הכנסה לנשים בשוק הלא-פורמלי בצפון.

ברברה סבירסקי: אם זה לא-פורמלי, שואלים למה הן רוצות פיצוי.

ברברה סבירסקי: הן עובדות, והן הפסידו הכנסה.

ברברה סבירסקי: השני - פיצוי על ההוצאות המוגברות של נשים בצפון התלויות בקצבאות.

ברברה סבירסקי: אומרים שאם נשים לא עובדות, אין להן הכנסה ולכן הן לא נכנסות לתמונה.

ברברה סבירסקי: כל ההחלטות שהתקבלו בעקבות המלחמה, לא התחשבו בשתי הנקודות האחרונות.

ברברה סבירסקי: אני מקווה שחברות מהפורום תדברנה על הנושא.

גדעון סער: חברת הכנסת חילו, את רוצה לדבר לפני שהמנכ"ל יתייחס?

נאדיה חילו: אולי הוא גם יענה על כל מיני שאלות שנפנה אליו, במיוחד על סבסוד המעונות.

נאדיה חילו: אני רוצה לברך את מרכז אדוה על כך שכל שנה מאיר את עינינו ומנסה לשים את הפוקוס הייחודי על התקציב ועל חוק ההסדרים, שהוא חוק לא טוב שצריך לבטל אותו.

נאדיה חילו: יש כמה יוזמות היום לבטל אותו.

נאדיה חילו: טוב שאתם מנסים להביא לנו אינפורמציה על הפגיעות בנשים.

נאדיה חילו: אני לא רוצה לחזור על מה שאמרו ברברה והפורום לתקציב הוגן, שאני גם גאה להיות חלק ממנו.

נאדיה חילו: הנושא המגדרי ומעמד האישה קשורים לשלוש סוגיות מאוד גדולות: חקיקה, חינוך אזרחי ותקציבים.

נאדיה חילו: אני חושבת שחקיקה היא חלק מתפקידו של הבית הזה.

נאדיה חילו: יש היום יוזמות רבות.

נאדיה חילו: גם חקיקה מאוד מתקדמת בעניין לא מספיקה, ולכן צריך להמשיך לפעול למען קידום החקיקה כדי להתאימה לעולם העבודה של נשים.

נאדיה חילו: צריך להעביר חקיקה מאוד ייחודית.

נאדיה חילו: החינוך האזרחי הוא פועל יוצא גם מהחקיקה, אבל גם מהביצוע היומיומי של מתן משאבים, הדגשת התרומה של נשים שהן חלק מחברה, ולא איזה פורום ייחודי.

נאדיה חילו: אני רוצה להתמקד בתקציב כאן היום ולנצל את הימצאותו של מנכ"ל משרד התעשייה, המסחר והתעסוקה כדי להפנות אליו כמה שאלות.

נאדיה חילו: ברור לנו שקידום נשים קשור ישירות למעונות ילדים, וזה לא דבר חדש.

נאדיה חילו: מדי פעם עולה הדרישה הזאת, והשנה הדרישה הזאת מאוד חזקה, והיא גם הובטחה לכל המפלגות, כולל למפלגה שאני שייכת אליה.

נאדיה חילו: חינוך חינם לגיל הרך גם היה חלק מהאג'נדה החברתית של כל המפלגות, ואני מניחה שיושבת ראש נעמ"ת גם תדבר על זה.

נאדיה חילו: ההצעה הייתה שיתחילו בכך בצפון ובדרום באזורים שיותר נפגעו כדי לעודד את הנשים.

נאדיה חילו: החישוב הכספי לכל התוכנית הזאת הוא 312 מיליון ש"ח.

נאדיה חילו: אני רוצה לשאול האם לאדוני יש אינפורמציה על התוכנית, ומה הוא מתכוון לעשות בעניין הזה.

נאדיה חילו: נקודה נוספת שקשורה למעונות היא הסבסוד.

נאדיה חילו: אני מניחה שגם אדוני יודע ששאלת הסבסוד עולה מדי שנה על ידי ארגוני הנשים.

נאדיה חילו: במקום להפנות תקציבים למעמד האישה, להכשרת נשים, למודעות ולכל שאר האלמנטים של קידום נשים, הן מוצאות עצמן מסבסדות את ה-5% במקום המשרד.

נאדיה חילו: כל הגורמים, גם בשנים קודמות, אומרים שאתם צודקים.

נאדיה חילו: נכון להיום לא נעשה דבר בעניין.

נאדיה חילו: ארצה לשמוע את ההתייחסות של אדוני גם בנושא הזה.

נאדיה חילו: גם אם בחוק ההסדרים יש יותר סעיפים שיש להם השלכות חברתיות קשות מאוד, צריך לזכור שהרבה מאוד חוקים נמצאים היום בוועדות.

נאדיה חילו: כך היה אתמול בוועדת העבודה, הרווחה והבריאות שאני חברה בה.

נאדיה חילו: אני לא רוצה לחזור על כל ההשלכות שציינת פה, ברברה, על נשים.

נאדיה חילו: אני רוצה לשים דגש על הכשרת נשים.

נאדיה חילו: גם לזה צריך תקציבים.

נאדיה חילו: זה חשוב גם לאוכלוסיות ייחודיות, כמו נשים ערביות.

נאדיה חילו: לכל מה שהוצג פה יש לעתים השלכות יותר קשות על קבוצות מסוימות של נשים, נשים ערביות.

נאדיה חילו: התקציבים של הכשרה מעשית עזרו להן מאוד, כי הם נותנים הזדמנות לצרוך את השירותים, ללמוד וגם לצאת לעבודה.

נאדיה חילו: אתה יודע אולי יותר טוב ממני מה המספרים של אותן נשים ערביות שלא בשוק העבודה לעומת נשים יהודיות.

נאדיה חילו: יותר מ-55% אחוז מהסטודנטים הערבים במכללות ובאוניברסיטאות הן נשים ערביות.

נאדיה חילו: אנחנו היום לא יכולים לבוא בטענה שהן לא הכשירו את עצמן ושהן עדיין לא משכילות.

נאדיה חילו: יש להן כל ההון האנושי וכל הכלים, חסרים להן המשאבים להכשרה ולמתן הזדמנות נוספת כדי לצאת לשוק העבודה.

נאדיה חילו: תודה.

משה גפני: אדוני יושב הראש, אני מברך על קיום הדיון הזה.

משה גפני: כל הזמן אומרים שהממשלה מעדיפה את העשירים ואת החזקים, והיא פוגעת בחלשים ובמעמד הביניים.

משה גפני: המצגת שהציגה גברת סבירסקי מרשימה, כי רואים בה בבירור ובאופן חד-משמעי, שהפגיעות הללו הן בעיקר בנשים, פחות בגברים, גם בגלל שנשים הן פחות עשירות במשק וגם בגלל שנשים נזקקות לשירותי בריאות ולשירותי רווחה יותר מאשר גברים.

משה גפני: אני כמובן אשתמש במחקר הזה, משום שהוא מחקר מאוד מאוד חשוב.

משה גפני: יש פה אחוזים שנראים מוגזמים, למשל שרק 1.5% מהנשים העובדות הן מעסיקות.

משה גפני: אני חושב שזה נתון מאוד דרמטי.

ברברה סבירסקי: זה נתון משנת 2004.

משה גפני: זה לא משנה, ואם זה 5% היום?

משה גפני: הנתון המדויק פחות רלוונטי, הכיוון מאוד ברור.

משה גפני: אני מודה שכחבר כנסת הרבה שנים לא הייתי מודע לחלק הזה.

משה גפני: דיברו נקודתית על פערים בין גברים לנשים, אבל אני חושב שהמצגת הכוללת ממש חשובה.

משה גפני: אני מודה לך על כך.

משה גפני: אדוני יושב הראש, לפני שאני אציג שאלות למנכ"לים, אני רוצה להתייחס לחוק ההסדרים, שעליו מתבססת המצגת.

משה גפני: חברת הכנסת נדיה חילו התייחסה לזה.

משה גפני: מכיוון שאת חברת כנסת בקדנציה ראשונה, אני רוצה להסביר לך ולכולם איפה אנחנו עומדים עכשיו.

משה גפני: מעמדן של הנשים היה מופלה לרעה באופן דרמטי, לפני שאנחנו מגיעים לשנת 2007.

משה גפני: תקציב 2007 וחוק ההסדרים מרעים את המצב במספר נקודות, אבל המצב רע.

משה גפני: מכיוון שמדברים על נשים, נדבר רק על נשים, אבל אני יכול לדבר גם על שכבות חלשות.

משה גפני: מעמדן של הנשים היה רע.

משה גפני: כולנו הלכנו לבחירות, כל המפלגות, ואמרנו שנשפר את מעמדן ואת מעמד השכבות החלשות, ובכך גם ממילא ישתפר מעמד הנשים.

משה גפני: האוצר ידע את זה.

משה גפני: הוא ידע שנעשה את זה לקראת שנת 2007.

משה גפני: מה הוא עשה?

משה גפני: הוא הכניס עזים וחוק הסדרים.

משה גפני: את ואני נחזור הביתה מלאי סיפוק, שניצחנו את האוצר והוצאנו חלק מהחוקים, לא את כולם, אבל את רובם.

משה גפני: נגיד לחברת הכנסת רוחמה אברהם יישר כוח על מה שעשתה בחוק ההסדרים.

משה גפני: אני גם אקבל יישר כוח, כי בציבור החרדי לא מבינים למה ביקשתי במליאת הכנסת להעביר את חוק ההסדרים לוועדה לקידום מעמד האישה.

משה גפני: גם אני לא ידעתי, עכשיו אני יודע.

משה גפני: הרי אני ביקשתי להעביר את זה לוועדה לקידום מעמד האישה, ולכן זה עבר לוועדת הכנסת.

משה גפני: בסוף היום, בשנת 2007 אם יאושר התקציב, הוא יאושר עם כל מה שאמרת.

משה גפני: בוועדת העבודה, הרווחה והבריאות ייצא חוק אחרי חוק.

משה גפני: יאושרו פה ושם כמה חוקים מרכזיים, ומעמדן של הנשים יישאר רע, הוא עדיין לא יוטב.

משה גפני: בסוף היום יאושר תקציב עם חוק הסדרים, שישאיר את מעמדן של הנשים כפי שהוא.

משה גפני: אנחנו צריכים להתחיל להסתכל על הדברים בעיניים הללו ולהתחיל לשנות מדיניות וכיוון.

משה גפני: הממשלה לא שינתה כיוון, לא בחוק ההסדרים ולא בחוק התקציב.

משה גפני: היא לא שינתה כיוון.

משה גפני: אדוני המנכ"ל וגברתי המנכ"לית, בעיקר אדוני מנכ"ל משרד התעשייה, המסחר והתעסוקה, האם אתה יכול לומר כמה דוחות, תלונות או פניות יש על פגיעה בנשים בחוקי העבודה השונים?

משה גפני: אני מדבר על שכר מינימום ועל כל מכלול הנושאים שאתה מופקד עליהם במשרד העבודה ובמשרד התעשייה, המסחר והתעסוקה.

משה גפני: כמה תלונות הגיעו בכל הקשור לנשים?

משה גפני: למשל נשים שפוטרו מהעבודה בגלל הריון.

גדעון סער: שאר חברי וחברות הכנסת ביקשו לדבר אחרי סקירת המנכ"לים.

גדעון סער: קודם כל ידבר גבריאל מימון, מנכ"ל משרד התעשייה, המסחר והתעסוקה.

גדעון סער: אחריו תדבר מנכ"לית משרד המשנה לראש הממשלה.

גדעון סער: בבקשה, אדוני.

גדעון סער: אם אפשר, אבקש להתייחס לנקודות שעלו פה, כשהדגשים הם הכשרה מקצועית, מעונות ותעסוקת נשים באופן כללי.

גדעון סער: עלו נושאים, כמו: קיצוץ בהכשרה ובמעונות היום, שני נושאים שמעודדים תעסוקה.

משה גפני: אני רוצה שהוועדה לקידום מעמד האישה תבדוק בסוף התקציב מי המפלגות שתמכו בפגיעה בנשים, והאם המפלגות שאין להן נשים בסיעה תמכו בפגיעה בנשים או להפך.

משה גפני: איך יצביעו בסוף מפלגות שמדברות על קידום נשים ואיך יצביעו בסוף מפלגות שלא מכניסות נשים?

זהבה גלאון: המפלגות שלכם פוגעות בנשים בלי קשר לתקציב.

זהבה גלאון: יכולת לוותר על ההערה הזאת.

משה גפני: הנושאים הללו הם העיקר.

גבריאל מימון: צהרים טובים לכולם, חברות וחברים, הוזמנתי לכאן כדי להתייחס למספר נושאים שקשורים לתחום הפעילות של משרדנו.

גבריאל מימון: אני אשתדל גם להתייחס למספר נקודות שעלו במהלך הדיון.

גבריאל מימון: אני אתחיל בהכשרה מקצועית.

גבריאל מימון: הכשרה מקצועית זה אחד התחומים המרכזיים של משרד התעשייה, המסחר והתעסוקה.

גבריאל מימון: אנחנו מייחסים לזה חשיבות משמעותית.

גבריאל מימון: זה אחד הכלים הבסיסיים שאמורים להינתן כחלק מתהליך ההשתלבות בכוח העבודה.

גבריאל מימון: כשיש הכשרה מקצועית מתאימה, בעיקר בתחומים יישומים שנדרשים בשוק העבודה, יש אפשרות להשתלב במשק ובשוק העבודה.

גבריאל מימון: לצערי, כפי שכבר נאמר כאן, חלה ירידה בשנים האחרונות – אפשר לראות גרף יורד – בשיעור התקציב שמוקצה להכשרה מקצועית למבוגרים, ולצערי גם בנוער, אבל כרגע אני מתייחס לשכבת המבוגרים.

גבריאל מימון: חלקים נרחבים מהתקציבים הללו מוקצים ומועברים לטובת מקצועות שמוגדרים כתחליפי עובדים זרים.

גבריאל מימון: אני חייב לומר לכם באובייקטיביות, שנראה לי שמטרת ההסטה של התקציבים הללו היא למנוע את המימוש שלהם.

גבריאל מימון: אני אומר את זה בצער, מכיוון שאני בסך הכל חמישה חודשים בתפקיד, אבל אחד המאבקים שניהלתי בשלושת החודשים האחרונים זה להסיט תקציבים.

גבריאל מימון: אם בסוף אראה אחוז סביר של השמה, אני אלך אתכם, גם אם המשמעות היא של סבסוד תשומת העבודה בשלב ההכשרה.

גבריאל מימון: עד רגע זה התקציב יתום, אין לו שימוש, הוא נשאר בספר התקציב, כשכמובן התחליף הוא ברור.

גבריאל מימון: יש אפשרות להשתמש בתקציב הזה בצורה מושכלת כדי ליצור הכשרות בסקטורים או בחלקים באוכלוסייה - -

גדעון סער: אבל מבטיחים לך שיהיה לך סעיף כזה בתקציב?

גבריאל מימון: כביכול, הגמישות הניהולית שאמורה להינתן למנכ"לים של משרדי ממשלה לקבוע את סדרי העדיפויות היא על הנייר.

גבריאל מימון: בפועל, אגף התקציבים לא מאפשר לנו את הגמישות להסטות תקציביות בשימושים התקציביים.

זהבה גלאון: בכמה כסף מדובר?

גבריאל מימון: מדובר על היקף של 30 מיליון שקל.

גבריאל מימון: זה סכום מכובד מאוד להכשרות מקצועיות.

גבריאל מימון: זה סכום שאנחנו יכולים לעשות joint venture עם גופים מכשירים שיכולים להתחייב לנו להשמה בסוף התהליך בשיעור של 60%-75% לפחות.

גבריאל מימון: זה סכום שאילו ניתן היה להשתמש בו, אין לי ספק שיכולנו להראות תוצאות של שילוב משמעותי יותר בסקטורים שבהם יש כשל תעסוקתי.

גבריאל מימון: אני חייב לומר שאנחנו די ממוקדים כרגע גם בסקטור החרדי וגם בסקטור המיעוטים.

גבריאל מימון: אנחנו מנסים לבנות תוכניות בסקטור המיעוטים.

גבריאל מימון: יש לנו כשל מיוחד במינו בקרב הנשים.

גבריאל מימון: שיעור ההשתתפות של הנשים בקרב מגזר המיעוטים הוא אפסי, מאוד מאוד נמוך.

גבריאל מימון: אנחנו כרגע מנסים לבנות איזושהי תוכנית, אני מאוד מקווה, במסגרת התקציבים שיוחדו לדרום כדי לבצע הכשרות לנשים בתחומים שהן היו רוצות להשתלם בהן בעבודה, בעיקר במלאכות שקשורות לטקסטיל.

גבריאל מימון: אני מאוד מקווה שנצליח גם לשכנע מספר מפעלים שיעבירו את מיקום הפעילות שלהם לדרום, ואז כבר אפשר יהיה ליצור את התשתית לאותן שנשים תחלנה לעבוד באותם מפעלים.

גבריאל מימון: זה באשר לתחום ההכשרה המקצועית.

משה גפני: יש ירידה מתקציב 2006 ל-2007.

ברברה סבירסקי: של 14%.

גבריאל מימון: ה-flat הקבוע שחוזר על עצמו מדי שנה, כמובן שהוא נוגס בכל הסעיפים, שמוגדרים כסעיפים לא קשיחים.

גבריאל מימון: לצערי, הכשרה מקצועית זה סעיף שמוגדר כסעיף לא קשיח.

משה גפני: זה לא flat, זאת ירידה של 14%.

משה גפני: 14% זה לא flat.

גבריאל מימון: שוב פעם, זה לא במסגרת סדרי העדיפויות של המשרד, אלא זה במסגרת סדרי העדיפויות של אגף התקציבים.

משה גפני: חברת הכנסת רונית תירוש, שהייתה מנכ"לית של משרד החינוך, יושבת לידי וקשה לה לדבר.

משה גפני: היא אומרת שלא יכול להיות שמשרד האוצר יכתיב למנכ"ל משרד איזה קיצוץ לקצץ.

משה גפני: אם זה נעשה, אתה צריך לפנות ליועץ המשפטי לממשלה בטענה שיש עבירה על החוק.

גבריאל מימון: משרד האוצר, יחידת אגף התקציבים, חושב שהכשרה מקצועית למבוגרים היא כרגע יעד לא חשוב.

גבריאל מימון: אני מצטער על מה שאני אומר, אבל אני אשמח מאוד אם יתאפשר לי להוסיף תקציבים גם מסעיפים אחרים של המשרד לטובת הכשרה מקצועית למבוגרים.

גדעון סער: אתה מדבר על תקציב 2007?

גבריאל מימון: כן.

גבריאל מימון: באשר למעונות יום, אחד מגורמי המוטיבציה לצאת לעבודה הוא כמובן הסידור לילדים.

נאדיה חילו: זו המוטיבציה העיקרית.

גבריאל מימון: תוכנית ה-150 מיליון שקל שהתחילה ב-2006 בחלק המאוד קטן שלה תבוא לידי ביטוי בעיקר ב-2007.

גבריאל מימון: תכליתה היא להרחיב את בסיס המשפחתונים.

גבריאל מימון: אנחנו יצאנו למכרז, שמטרתו לאייש כ-400 משפחתונים בשלושה, ארבעה חודשים הקרובים.

גבריאל מימון: המשמעות היא סדר גודל של 2,000 ילד נוספים בשלב הזה.

גבריאל מימון: בשלב הבא בחצי הראשון של 2008 אני מניח שנגיע ליעד של תוספת של 5,000 ילד למעונות היום.

גדעון סער: אבל עדיין זה מיעוט קטן.

גבריאל מימון: אני מסכים לחלוטין, שיש מקום להקצות יותר תקציבים לעידוד יציאת נשים לעבודה באמצעות המכשיר שנקרא "סבסוד מעונות יום", אבל אני חושב שאנחנו קודם כל צריכים לוודא שהביקוש תואם את ההיצע שאנחנו כרגע מייצרים.

גדעון סער: דובר על 2,000 בשנת 2007 ו-5,000 בשנת 2008.

גדעון סער: לפי איזה פרמטרים זה נקבע?

גדעון סער: איך קובעים איזה ילדים ייקלטו?

גבריאל מימון: יש קריטריונים ברורים גם לגבי המדרג הסוציו-אקונומי של הפונים, גם לגבי אזורים בארץ וגם לגבי הסקטורים שבהם יש כשל או שאנחנו מזהים ביקושים גבוהים יותר להשתלבות של ילדים במעונות יום.

גבריאל מימון: אני מעריך שהביקוש בסופו של דבר יגיע, יותר נשים ייצאו לעבודה ומספר הילדים שתוכנן לתוכנית יאויש.

גבריאל מימון: מעבר לזה, יש לנו יעד להגדיל ב-4,000 ילד את מספר הילדים שיקבלו אפשרות לשילוב בצהרונים.

טליה לבני: כבוד המנכ"ל, איך אין ביקוש?

טליה לבני: רק בתל-אביב נעמ"ת שלחה הביתה 450 ילדים שנרשמו, בגלל שלא היה מקום.

טליה לבני: האמהות הפגינו שהן לא יוצאות לעבודה בגלל זה.

גבריאל מימון: אני לא אמרתי שאין ביקוש.

טליה לבני: בכל האזורים יש לנו מקומות שהמעונות מלאים עם רשימות המתנה.

טליה לבני: אף אחד לא אחראי לתכנן.

טליה לבני: בתוכנית שלכם של ה-150 מיליון שקל כתוב שתפתחו - לא יודעת כמה - משפחתונים, ואתם פותחים בשלוש שנים שבעה מעונות.

טליה לבני: בסך הכל ב-2005, ב-2006 ו-2007 מתוכננים להיפתח רק שבעה מעונות בכל הארץ.

טליה לבני: איפה אתם חיים?

טליה לבני: אני מדברת בכאב לב.

טליה לבני: אתם אומרים משהו אחד, ובסוף עושים משהו אחר.

טליה לבני: רק השנה משרד התעשייה, המסחר והתעסוקה תיקן את התקנים.

טליה לבני: אני מברכת על תיקון תקנים.

טליה לבני: ישבה ועדה ואמרה שזה באמת לא חינוכי שיהיו קבוצות גדולות של ילדים עם מעט מטפלות.

טליה לבני: אמרו שגם בחדרים כדאי שיהיו פחות ילדים.

טליה לבני: משרד התעשייה, המסחר והתעסוקה נתן הוראה לשטח.

גדעון סער: טליה, זה הכל במסגרת קריאת ביניים?

טליה לבני: כן, זו קריאת ביניים.

טליה לבני: הם השאירו השנה 2,500 ילדים בכל הארגונים.

טליה לבני: רק תן לנו להחזיר את ה-2,500 ילדים שהשארת בחוץ.

טליה לבני: משהו פה לא מובן לי.

טליה לבני: יש פער בין מה שרוצים לבין מה עושים.

טליה לבני: אני רוצה לשמוע מה עושים.

גדעון סער: אני רוצה להעיר הערה על קריאות ביניים.

גדעון סער: בקדנציה הקודמת היה לי חבר בסיעה, שלא היה קורא קריאות ביניים, אבל כאשר הוא היה קורא קריאות ביניים, זה היה הופך לנאום.

גדעון סער: אמרתי לו פעם, שאם הוא רוצה שהקריאה שלו תהיה אפקטיבית, היא צריכה להיות חדה ותמציתית.

גדעון סער: אמנם דיברת מהלב, אבל בכל מקרה את תקבלי את רשות הדיבור.

גבריאל מימון: אני רוצה להתייחס לכמה דברים שטליה אמרה.

גבריאל מימון: ראשית, אני מעריך שה-150 מיליון שקל לא יספקו את כלל הביקוש שקיים היום בשוק.

גבריאל מימון: בסופו של דבר, אלה סדרי העדיפויות של מדינת ישראל בהקצאת המשאבים שלה.

גבריאל מימון: אני לא מסוגל, ולדעתי אף אחד לא מסוגל, לאמוד את מספר הילדים ואת מספר האמהות שרוצות לצאת למעגל העבודה, ואני רוצה להוכיח את זה.

גבריאל מימון: בשנת 2006 לפני שבועיים אני ביקשתי מהאוצר לכסות לי גירעון של 45 מיליון שקל בסעיף סבסוד מעונות יום, כיוון שלא ניתן היה לצפות את מספר הילדים שירצו להשתלב, באיזה דרגות סוציו-אקונומיות הם יהיו ומה שיעור הסבסוד שלנו.

גבריאל מימון: לכן זה לא דבר שאתה מסוגל לתכנן מראש.

גבריאל מימון: בנית תוכנית עם יעדים מסוימים.

גבריאל מימון: גם צריך להבין שהיעדים הם לא בהכרח לאייש מעונות יום בתל אביב.

גבריאל מימון: את מודעת היטב שאנחנו רוצים לאייש משפחתונים ומעונות יום במקומות שיש כשל תעסוקתי.

טליה לבני: אתה מכוון בדיוק הפוך.

גבריאל מימון: אני מציע לאפשר לי להשלים את הדברים שאני מעוניין לומר.

גבריאל מימון: אנחנו נהיה הראשונים לתמוך בכל מה שקשור בתגבור התקצוב לסבסוד מעונות יום ולהגדלת היצע המסגרות.

גבריאל מימון: למה משפחתונים ופחות מעונות?

גבריאל מימון: הסיבה היא מאוד פשוטה.

גבריאל מימון: הנחת היסוד בתוכנית הייתה שיש מקומות ושיש סקטורים שהביקוש למשפחתונים יותר גבוה מאשר הביקוש למעונות, לדוגמה: בסקטור החרדי.

גבריאל מימון: יש שם רצון, על פי סקר שנערך, ליותר משפחתונים.

גבריאל מימון: רוצים מסגרת קטנה ומצומצמת, עד חמישה ילדים, כאשר הטיפול יותר אישי וקרוב.

גבריאל מימון: זאת המסגרת שהם יותר מעונינים בה.

גבריאל מימון: לכן אנחנו יוצאים עם מסגרת של משפחתונים.

גבריאל מימון: קחו דוגמה נוספת – מועצות אזוריות.

גבריאל מימון: מה המשמעות של מיקום מעון יום במושב?

גבריאל מימון: המשמעות היא גם כלכלית.

גבריאל מימון: המעון לא יצליח להחזיק את עצמו, כי אתה צריך מספר ילדים מינימלי כדי לעבור את נקודת האיזון הכלכלית של הפעלת מעון.

גבריאל מימון: לכן אני אומר שיש צורך כרגע באיוש כל המסגרות שנבנו על פי התוכנית, קרי: כ-800 משפחתונים ועוד כשישה מעונות יום.

גבריאל מימון: האמיני לי, ברגע שאנחנו נאייש אותם, אנחנו נוכל לפנות שוב פעם ולבקש ולהוכיח שיש טעם בבקשה, מכיוון שהיא יוצרת שיעור השתתפות גבוה יותר בשוק העבודה בקרב הנשים.

גבריאל מימון: חברת הכנסת חילו דיברה על חינוך חינם לגיל הרך.

גבריאל מימון: אתמול קיימתי פגישה עם טליה.

גבריאל מימון: אני אומר שאני מברך ומוכן לתמוך.

גבריאל מימון: העלות התקציבית כרגע של מתן חינוך חינם לצפון ולעוטף עזה הייתה 312 מיליון שקל.

נאדיה חילו: יש היום הרבה תקציבים שזורמים לצפון ויש הרבה כספים שהגיעו מחוץ לארץ לצפון.

נאדיה חילו: אפשר להקצות מהם בשיטת המטשינג חצי חצי.

גבריאל מימון: כל העת אנחנו יוצרים תוכניות ומציעים מקומות, שלדעתנו הם בגדר השקעות אטרקטיביות למשק.

גבריאל מימון: אחד מהם, ואולי החשוב שבהם, זה מעונות יום.

גבריאל מימון: בסופו של דבר, העניין הוא מימון.

גבריאל מימון: אני תומך לחלוטין בסבסוד עמוק יותר של ההשתתפות במעון היום, כי המשמעות היא שיותר נשים ייכנסו למעגל העבודה וישלבו את ילדיהן במעונות היום.

גבריאל מימון: לגבי השתתפות של 5% שהושתה על המסגרות עצמן מתוך שיעור הסבסוד שהמדינה משתתפת, קיימתי שיחה עם קובי הבר.

גבריאל מימון: אני מצטרף לחלוטין לדרישה לבטל את ה-5%, ואני הסברתי גם למה.

גבריאל מימון: רבותיי, זו פגיעה שכולה בפריפריה, כי מי בעצם סופג את הנזק הזה של אי מתן ה-5% החסרים למוסדות?

גבריאל מימון: בסופו של דבר, הילד מהפריפריה, כי מי זוכה לסבסוד?

גבריאל מימון: הילד מהפריפריה, כי הוא במעמד סוציו-אקונומי נמוך יותר.

גבריאל מימון: ממנו מוחסרים שירותים כתוצאה מזה שלמוסד חסרים כרגע בקופה 5% מסך עלות ההשתתפות של ההורים.

גבריאל מימון: אנחנו מתנגדים לכך שהתשלום הזה ייפול על ההורים כמחיר נוסף.

גבריאל מימון: אנחנו מתנגדים לזה.

גבריאל מימון: אם המדינה רוצה לעודד את התחום הזה, היא צריכה להשלים את ה-5% הנוספים.

גבריאל מימון: האוצר אומר שיש יתרון לגודל, כי ברגע שנותנים סמל מעון יוצרים מצב שהמעון מסוגל לקלוט ילדים.

גבריאל מימון: זה נכון אבל חלקית.

טליה לבני: כאילו אומרים לי: אל תהיי חברתית, תחיי רק בתל-אביב ואל תחיי בפריפריה.

גבריאל מימון: דבר נוסף שאולי לא קשור באופן ישיר לעידוד תעסוקה – ועדת הסטנדרטים, שאמורה לשפר את הסטנדרטים במעונות היום.

גבריאל מימון: ביקשנו את זה כפיילוט בפריפריה בהיקף של 26 מיליון שקל.

גבריאל מימון: לצערי הרב, משרד האוצר דחה אותנו.

גבריאל מימון: הוא לא מוכן להשתתף בתקצוב של התוכנית הזאת.

גבריאל מימון: לדעתי, היא יכולה להשביח את הרך הנולד, בעיקר בפריפריה, בתקופה החשובה מאוד שבה מעוצבת האישיות של הילד.

גדעון סער: מה לגבי ה-10 מיליון שקלים, מה שהופיע ואחר כך נעלם?

גבריאל מימון: זה נמצא בתקציב תוכניות הצפון.

גבריאל מימון: במסגרת הפירוט שפירטנו - העמקת הסובסידיה למדרגים עד שלוש, ארבע כדי לעודד יותר נשים להיכנס למעגל העבודה.

גבריאל מימון: לדעתנו, 10 מיליון שקל זה כסף קטן בלשון העם.

גבריאל מימון: הייתי רוצה שלילך נחמיה, סמנכ"לית הרשות לעסקים קטנים, תפרט על נשים ועסקים קטנים.

לילך נחמיה: יש לי מספר נתונים מסקר שערכנו.

לילך נחמיה: כיום יש 1,150,000 נשים בגיל העבודה, כלומר בגילאי 25-50.

לילך נחמיה: 74% מהנשים האלה עובדות, היתר אינן משתייכות למעגל העבודה.

לילך נחמיה: 30% מאלה שלא עובדות, לא עבדו מעולם.

לילך נחמיה: 90% מהנשים הן שכירות.

לילך נחמיה: הנטייה של נשים היא לא להיות עצמאיות, אלא שכירות.

לילך נחמיה: יותר ממחצית הנשים מעונינות להקים עסק.

לילך נחמיה: אנחנו מדברים על 57%, ובמספרים מדובר על 665,000 נשים, אם הן יעברו הכשרה מתאימה.

לילך נחמיה: לאו דווקא מדובר על הכשרה מקצועית, אלא על הכשרה להקמת עסק.

לילך נחמיה: 38% מהנשים שנסקרו בסקר מעונינות לשנות את תחום העיסוק שלהן.

לילך נחמיה: עלות יצירת מקום עבודה למדינה לעסק קטן היא 6,000 ש"ח.

לילך נחמיה: דיברתי קודם על 30 מיליון ש"ח.

לילך נחמיה: אם המדינה תשקיע 30 מיליון ש"ח, היא יכולה לגרום ל-5,000 נשים מובטלות להיות בעלות עסקים קטנים.

לילך נחמיה: אם נכפיל את זה, כי בדרך כלל בעסק קטן מועסקים עוד אנשים, אפשר לייצר לפחות 10,000 מקומות עבודה ב-30 מיליון ש"ח.

לילך נחמיה: קיימת עלייה מתמדת בפניית נשים ליזמות.

לילך נחמיה: מתוך נתונים שאנחנו מקבלים ממרכזי טיפוח יזמות שפזורים ברחבי הארץ, בשנת 2002 היו 31% נשים - 5,910 נשים - שפנו ליזמות ופתחו עסקים מתוך אלה שפנו למרכזי טיפוח יזמות.

לילך נחמיה: בשנת 2005 יש גידול של עוד 7%.

לילך נחמיה: מדובר על 38% נשים, שהם 7,173 נשים.

לילך נחמיה: קיימת עלייה בפניית נשים ליזמות דווקא במגזר הערבי והחרדי.

לילך נחמיה: זכינו במכרז של משרד התעשייה, המסחר והתעסוקה ליצירת 300 עסקים של הורים יחידים מובטלים, שיצרו למעלה מ-450 מקומות תעסוקה.

לילך נחמיה: זה פרויקט שבמסגרתו אנחנו נאתר את אותו מספר נשים, ויחד עם המוסד לביטוח לאומי ושירות התעסוקה נכשיר אותן להיות בעלות עסקים.

לילך נחמיה: במהלך תקופת ההכשרה ובמשך חצי שנה עד שיקימו את העסק, הן יקבלו הבטחת הכנסה, דמי אבטלה וזכות למעונות.

גדעון סער: תודה.

גדעון סער: מנכ"לית משרד המשנה לראש הממשלה, בבקשה.

גדעון סער: אם תוכלי, אבקש שתתייחסי בעיקר לנקודות שנוגעות לתעסוקת נשים בנגב ובגליל.

אפרת דובדבני: צהרים טובים לכולם.

אפרת דובדבני: ביקשתי מיושב ראש הוועדה לקבוע אולי זמן אחר, כי אני רואה שהקשב פה קצת נמוך וגם בגלל מספר האנשים שנמצאים כאן.

אפרת דובדבני: אולי נגיע במיוחד בהזדמנות אחרת גם כדי לדבר בהרחבה על פעילות המשרד.

אפרת דובדבני: אני אגע בכמה דברים מאוד בקצרה.

אפרת דובדבני: חברת הכנסת חילו דיברה על שלושה נושאים, שאני חושבת שהם נושאים מאוד חשובים: חקיקה, חינוך ותקציבים.

אפרת דובדבני: אני חושבת שקודם כל כשאני מסתכלת על עצמי בניהול המשרד ועל שילוב של נשים, אולי הדוגמה הכי טובה שאני יכולה לתת זה כמות הנשים שהמשרד עצמו מעסיק, או כמה נשים אני בוחרת להעסיק.

אפרת דובדבני: זה לא סוד שכל התפקידים הבכירים במשרד מאוישים על ידי נשים, אם זה המנכ"לית, הסמנכ"לית, היועצת הבכירה לנושאים של אסטרטגיה, מידע ושיווק, איילת פריש, יועצת כלכלית, ראש מערך הסברה, פרוייקטורית העל שלנו ומי שאחראית אצלנו על כל נושא התקציבים, בת שבע אפרים שיושבת כאן.

אפרת דובדבני: המשרד שלנו מעסיק נשים גם בעלות משפחה וילדים.

אפרת דובדבני: זה אחד הדברים החשובים ביותר שאנחנו יכולים לעשות קודם כל.

אפרת דובדבני: המשרד שלנו העביר השנה שתי החלטות ממשלה מאוד חשובות: האחת – בנושא פיתוח הנגב בהיקף של 400 מיליון ש"ח, והשנייה – החלטת הממשלה השנייה שאמורה לעבור באישור הקבינט ב-20 בדצמבר, והיא תולדה של המלחמה בצפון, וידועה כהחלטה 561 לחיזוק הצפון בעבודה של כל משרדי הממשלה ובריכוז של המשרד שלנו.

אפרת דובדבני: כשהתכוננתי לדיון, חשבתי להתרכז בנושאים שהם ספציפיים לתעסוקת נשים.

אפרת דובדבני: הדיון הזה לימד אותי, שכמעט הכל קשור בסופו של דבר לנשים.

אפרת דובדבני: אולי אני אגע בקצרה בנושאים שהם גם חינוך פרופר וגם בנושאים אחרים, כי אני חושבת שמהם אפשר יהיה להקיש על דברים אחרים.

אפרת דובדבני: אומר בקצרה איך המשרד בנוי.

אפרת דובדבני: המשרד שלנו פועל על ידי תקציב עצמאי שלו פלוס על ידי שתי שלוחות בשטח, הרשות לפיתוח הנגב והרשות לפיתוח הגליל.

אפרת דובדבני: הדירקטורים שלהן הם ראשי הרשויות, מה שמאפשר לנו לקיים קשר מאוד טוב עם השטח.

אפרת דובדבני: הרשויות האלה מתוקצבות על ידי המשרד שלנו ופועלות באופן עצמאי.

אפרת דובדבני: ניתן לבדוק את הפעילות של הרשויות עצמן.

אפרת דובדבני: יש הרבה מאוד דגש דווקא ברשויות על עבודה עם נשים, עבודה שקשורה לתעסוקת נשים מול מרכזי טיפוח ליזמות.

אפרת דובדבני: אם יש משהו אחד שהצוות ואני למדנו זה שבסופו של דבר הנגב והגליל מאפשרים הזדמנויות לכולם.

אפרת דובדבני: יש שם מרחבים פתוחים.

אפרת דובדבני: אפשר למצוא הרבה מאוד הזדמנויות שקשורות לנטיות הלב של כל אחד, אם ביצירה, בתיירות או בשיווק.

אפרת דובדבני: מה בכל זאת גורם לתעסוקת נשים בפריפריה בנושא של יזמות אישית להיות נמוכה בהרבה מזה של הגברים?

אפרת דובדבני: נשים שדיברנו איתן מעלות את הקושי שלהן לשווק את עצמן.

אפרת דובדבני: כשעסק בפריפריה צריך להראות מה הוא עושה, הוא צריך להשקיע הרבה מאוד בשיווק.

אפרת דובדבני: מכיוון שזה נושא שהוא מסובך יותר לנשים, אלה הנושאים שאנחנו שמים עליהם את הדגש יחד עם מרכז טיפוח יזמות בנושאי יזמות ועשייה.

אפרת דובדבני: אשמח לפרט על זה בהזדמנות אחרת.

אפרת דובדבני: זרוע שלישית של המשרד היא ועדת שרים לנגב וגליל בראשות פרס, שדרכה אנחנו מעבירים הרבה מאוד החלטות ממשלה מגובות תקציבית.

אפרת דובדבני: ועדת השרים מאפשרת לנו ליצור פלטפורמה משותפת לעבודה עם משרדי ממשלה, יחד עם גופים נוספים, כמו סוכנות וגופים חוץ ממשלתיים, ולאגם משאבים.

אפרת דובדבני: אם אני מסתכלת על 2005, מ-50 מיליון ש"ח, שזה היה תקציב המשרד, הגענו בסוף השנה ל-602 מיליון ש"ח, תולדה של איגום משאבים.

אפרת דובדבני: תוכנית הנגב אמורה ליצור כלים אטרקטיביים, לחזק את התושבים שחיים בנגב, אבל גם ליצור כלים שיהיו מספיק אטרקטיביים כדי למשוך אנשים ממרכז הארץ.

אפרת דובדבני: התוכנית עצמה שמה דגשים על חינוך, תעסוקה, איכות חיים וקהילה וצעירים ועל המגזר הלא-יהודי, המגזר הבדואי.

אפרת דובדבני: אעבור על נושאים שהם צבועים לגמרי ואחר-כך אתן לכם חיתוך מלא.

אפרת דובדבני: עידוד תעסוקת נשים במגזר המיעוטים ב-2007 – 15 מיליון ש"ח.

אפרת דובדבני: אנחנו נותנים תעדוף רציני למי שמעסיק נשים במגזר הערבי בנגב.

אפרת דובדבני: זה כולל גם מסלול תעסוקה, הסעות נשים ודגש רציני על האופן בו האישה תופסת את עצמה, קמפיין שיווקי שאמור להוציא נשים מהבית.

אפרת דובדבני: כולם יודעים שלנשים במגזר הבדואי קשה לנסוע מרחקים ארוכים.

אפרת דובדבני: הכוונה ליצור מכלול שיאפשר לנשים לעבוד קרוב לבתיהן.

אפרת דובדבני: תוכנית עידוד מצוינות במגזר הבדואי עבדה על פיילוט של ארבעה יישובים במגזר הבדואי.

אפרת דובדבני: היא מלווה כיתות י"א-י"ב ואחר-כך הלאה לאוניברסיטה, כאשר היא גם שמה דגש על הקשר בין ההורים לבין התלמידים.

אפרת דובדבני: כבר היום 67% מהמשתתפים בתוכנית הן נשים.

אפרת דובדבני: זה מצביע על נכונות ועל רצון של נשים במגזר הבדואי להצטרף לתוכניות של הצטיינות, ויש נכונות של הוריהם לאפשר להן לעשות את הצעד החשוב הזה.

אפרת דובדבני: אני אעבור אתכם בקצרה על נושאי התוכנית, אם יש זמן.

גדעון סער: זה לא במקום עוד פעם שאת תצטרכי להגיע לכאן.

אפרת דובדבני: אני אעשה את זה בשמחה גדולה, כי אני חושבת שזה נושא מאוד חשוב.

גדעון סער: אני בטוח שלא כולם מודעים לפעילות שלכם בנושא הזה, גם הגורמים שעוסקים בנושאים האלה.

אפרת דובדבני: אני בטוחה שחלק גדול מהאנשים שאמורים להיות חשופים לזה לא חשופים.

אפרת דובדבני: אנחנו מאמינים בשותפות במשרד שלנו, גם מבחינה תקציבית וגם מבחינת מהלכי עבודה.

אפרת דובדבני: זו הדרך שבה אנחנו נוהגים.

אפרת דובדבני: אני מזמינה אתכם כאן ועכשיו לראות בנו שותפים אמיתיים לדרך.

אפרת דובדבני: אני בטוחה שיש עוד נושאים שקשורים לעניין הזה, כי נגב וגליל הם נושאים מאוד רחבים.

אפרת דובדבני: אני מזמינה אתכם לשתף אתנו פעולה ולעבוד אתנו יחד.

אפרת דובדבני: אני זורקת לכם את הכפפה, ואומרת לכם שנשמח מאוד לעבוד יחד, לשבת סביב שולחן משותף ולראות איך אפשר לקדם את הנושאים האלה.

אפרת דובדבני: בחינוך מושם דגש מאוד גדול על החינוך הלא פורמלי, גם בעזרת שוברים לחוגים.

אפרת דובדבני: כל הורה בנגב יקבל מעטפה ובה שני שוברים לחוגים פר ילד.

אפרת דובדבני: הסבסוד של החוגים האלה יהיה, כמובן, לפי השכבה הסוציו-אקונומית.

אפרת דובדבני: אין להשוות בין מיתר לבין רהט, לדוגמה.

אפרת דובדבני: הסבסוד הוא תלוי.

אפרת דובדבני: סבסוד כמעט מלא למעמד סוציו-אקונומי נמוך וסבסוד קטן מאוד למעמד סוציו-אקונומי גבוה, וזה בסדר גמור, זה גם הגיוני.

אפרת דובדבני: המעטפה הזאת תכלול, מעבר לחוגים, גם סיורים, חשיפה של ילדים לנושאים טכנולוגיים ולסיורים דו-שנתיים למרכזים מדעיים בנגב.

אפרת דובדבני: אנחנו חושבים שזה חשוב מאוד לחשוף ילדים למשהו שלא היה באפשרותם לעשות לפני כן.

אפרת דובדבני: מדובר על הקטנת כיתות לימוד, פיצול כיתות א'-ב', חשיפת ילדים למרכזים מדעיים בנגב: למרכז הזואולוגי, מרכז מים, אנרגיה סולארית וכו'.

אפרת דובדבני: כמו כן, מדובר על חשיפת ילדי הגן עד כיתות ב' למיומנויות של קריאה, לימוד שפות, חשבון, מה שאפשרי כיום רק בנגב.

אפרת דובדבני: אנחנו מדברים על הכשרה וליווי של 100 מורים חדשים למגזר הבדואי, על טיפוח מנהיגות למצוינות במגזר הבדואי, שכבר דיברתי עליו קודם וסיפרתי ש-67% מהם כיום נשים.

אפרת דובדבני: אנחנו מדברים על הוספת כיתות לימוד למגזר הבדואי.

אפרת דובדבני: יפה לדבר על חינוך, אבל אנחנו לא רוצים לעמוד במצב שאין בסוף איפה ללמוד.

אפרת דובדבני: בתעשייה, מסחר ותעסוקה אנחנו מדברים על הקצאה של למעלה מ-164 מיליון ש"ח, חלקה תעבור לאזור תעשייה משותף רהט-להבים.

אפרת דובדבני: אנחנו מדברים על תמריצים להיי-טק ועל תוכנית תלת-שנתית.

אפרת דובדבני: כמו כן, מדובר על תוכנית לעידוד יצואנים, שזה ה"בייבי" של גבריאל מימון.

אפרת דובדבני: מדובר על micro-financing, microcredit, בעיקר למגזר הבדואי, אבל גם למגזר היהודי בתנאים מאוד מאוד נוחים.

אפרת דובדבני: אנחנו רואים בתיירות מרכיב מאוד חשוב במה שקשור לתעסוקה.

אפרת דובדבני: הוכח כיום שבתקציב נמוך יחסית ובזמן קצר יחסית אפשר להביא למהפכה תעסוקתית בתיירות, אם מדברים על אטרקציות או על תיירות כפרית.

אפרת דובדבני: אני לא אכנס כאן לעוד נושאים, אבל אומר שיש דגש על צעירים.

אפרת דובדבני: אם אנחנו מדברים על צעירים, נלך על הפיכת העיר העתיקה בבאר-שבע, שהיא עיר מוזנחת כיום לעיר סטודנטים שחיים בבאר-שבע על ידי פיתוח תשתיות וניקוי העיר.

אפרת דובדבני: זה פרויקט פנטסטי.

אפרת דובדבני: הכוונה לא רק לאפשר לסטודנטים ללמוד בבאר-שבע, אלא להשאיר אותם שם.

אפרת דובדבני: לזה אנחנו מצרפים מלגות לסטודנטים שמסיימים את הלימודים שלהם וממשיכים לגור בבאר-שבע או בנגב, כולל עבודה אינטנסיבית יחד עם מרכז ההשקעות בתמר, שמטרתה להביא מפעלים, לפתוח לפעמים חסמים בהבאתם לבאר-שבע.

אפרת דובדבני: אני אעבור בקצרה על הנושאים שקשורים לצפון.

אפרת דובדבני: בתעסוקה בעיקר אנחנו מדברים על הקצאה של 10 מיליון ש"ח לעסקים קטנים.

אפרת דובדבני: אנחנו מדברים על סבסוד מעונות יום, השתתפות המדינה בעלות מעונות יום – 10 מיליון ש"ח המפורסמים.

אפרת דובדבני: אני חייבת לומר שכאשר מדובר על תוספת, התוספת הזאת הגיעה לצפון, אבל גבריאל מימון, מעניין לדעת מאיפה גנבו לכם את הכסף שניתן לצפון.

אפרת דובדבני: אבל לצפון יש עוד תוספת של 10 מיליון ש"ח.

אפרת דובדבני: אנחנו מדברים על הקצאות עבור תעסוקה, הכשרה מקצועית וסיוע לעולים חדשים בצפון, על הכשרות מקצועיות לנוער בחינוך, מלגות לטכנאים ולהנדסאים, על הכשרות ב-low-tech.

אפרת דובדבני: ב-low-tech אנחנו מדברים על מלונאות ועל בניין ועל הרבה מאוד נושאים אחרים שהוזנחו בשנים האחרונות.

אפרת דובדבני: התוכנית עצמה מדברת על עוד הרבה מאוד נושאים יפים, שלא קשורים דווקא לתעסוקה באופן ישיר.

אפרת דובדבני: אני יכולה לקחת דוגמה מאוד יפה, שקשורה לניקוי נחלים.

אפרת דובדבני: אנחנו נשים השנה דגש מאוד גדול על ניקוי נחלים בצפון, ולא רק ניקוי נחלים, אלא נהפוך את זה לאטרקציה תיירותית, שתביא להרבה מאוד תעסוקה בצפון.

אפרת דובדבני: זה לא רק קשור לאיכות סביבה, אלא גם לאיכות סביבה ותעסוקה.

אפרת דובדבני: אנחנו מדברים על פעילות משולבת.

אפרת דובדבני: הכסף שאנחנו מקצים לניקוי נחלים הוא 35 מיליון ש"ח.

אפרת דובדבני: אנחנו יוצאים לדרך.

אפרת דובדבני: התוכנית הזאת מספיקה לניקוי הנחלים ב-2007.

אפרת דובדבני: אנחנו מדברים על חמישה נחלים עיקריים.

אפרת דובדבני: מה שיפה זה השילוב של זה יחד עם משרד התיירות, ואחר כך ההפיכה של זה למיזם שהוא לא רק נקי, אלא גם תורם לתעסוקה.

קריאה: האם אפשר לקבל חומר נוסף בנושא?

אפרת דובדבני: התוכנית של הנגב כבר עכשיו עברה החלטת ממשלה, והיא נמצאת באתר שלנו, שכתובתו .

אפרת דובדבני: באתר יש גם קישור לרשות לפיתוח הנגב ולרשות לפיתוח הגליל, עם התייחסויות נפרדות לתעסוקה, לרווחה, לחינוך וכולי.

אפרת דובדבני: מעבר לזה, אני אתן לכם את המספר של המשרד – 6060700-03.

אפרת דובדבני: אני אשמח מאוד להיות אתכם בקשר.

אפרת דובדבני: אני אומרת את זה לא רק בתור מנכ"לית המשרד, אלא בתור אישה.

אפרת דובדבני: אני גאה מאוד לומר, שאם אפשר להביא להעדפה מתקנת בכל דבר, אשמח להיות הכתובת שתאפשר את זה.

אפרת דובדבני: לא רק מדובר בכתובת, אלא בכתובת שאפשר להפוך אותה למגובה תקציבית וגם לבעלת יכולת לפתוח הרבה חסמים.

אפרת דובדבני: אני מניחה שלפעמים לי יותר קל לעשות את זה מהרבה גורמים אחרים.

אפרת דובדבני: שוחחתי אתמול גם עם מרית דנון, איתה עבדתי די הרבה שנים.

אפרת דובדבני: אני חושבת שגם היא פרטנרית מאוד טובה לעניין הזה.

אפרת דובדבני: אנחנו נשמח ביחד לשבת בשולחן עגול כדי לראות איך אפשר לממש את הכל ולהגיש את המסקנות לוועדה.

גדעון סער: תודה למנכ"לית המשרד.

גדעון סער: אני אתייחס בסיכום לדברים שאמרת.

עמירה דותן: ברוכות הבאות לוועדה.

גדעון סער: הצטערתי לשמוע שוועדת שרים לחקיקה קיבלה החלטה להתנגד להצעת החוק שלך.

עמירה דותן: זה יגיע לערעור פעם נוספת.

גדעון סער: יש לך שותפים לנושא הזה.

עמירה דותן: אני מודה לך.

עמירה דותן: פעמיים ועדת השרים לא קיבלה את הצעתי.

עמירה דותן: אני מערערת פעם נוספת.

גדעון סער: יש לך יכולת לקדם את העניין הזה, מאחר שהנושא הזה לא נחלק תמיד לפי אופוזיציה וקואליציה.

גדעון סער: בכל מקרה, אשמח לסייע לך.

עמירה דותן: תודה רבה.

עמירה דותן: אחת האפשרויות הייתה לפעול דרך הוועדה, אבל רציתי קודם שוועדת השרים לא תסגור את הדלת, כדי שיבינו את המשמעויות ההצהרתיות.

גדעון סער: עכשיו יש יושבת ראש ועדת שרים לחקיקה, שאז לא הייתה בישיבה הזאת.

גדעון סער: אולי היא תהיה בערעור.

עמירה דותן: אני רוצה שוב לברך ולהודות לאפרת.

עמירה דותן: הייתי רוצה אולי לראות את מודל נגב וגליל בהיבט המגדרי, שלפיו נוכל ללמוד גם על מקומות אחרים.

עמירה דותן: אולי בגלל התוספות התקציביות, תשומת הלב והנשים המנהלות נראה הטבה, שאולי תשמש כמודל למקומות אחרים.

עמירה דותן: יכול להיות שאפשר למנף את כל הרעיונות שהעלית.

אפרת דובדבני: רעיון מצוין.

עמירה דותן: אדוני המנכ"ל, אני מוכרחה לומר לך שאני לא הבנתי חצי מילה ממה שאמרת.

עמירה דותן: הייתי בצבא הרבה מאוד שנים.

עמירה דותן: כשאני שומעת שאנשים מתחילים להסביר, אני מרגישה לא נוח, כי זה אומר שמשהו לא מסתדר.

עמירה דותן: אני לא יודעת איפה הבעיה: בתקציב, בשר האוצר, או אצלנו.

עמירה דותן: אני רואה את הכנסת לא רק כמחוקקת, אלא כמפקחת.

עמירה דותן: כאזרחית, אני מרגישה לא נוח עם הפער בין הלהט והצורך שעלה פה מהשטח, גם כפי שהציגה את הדברים גברת סבירסקי, ובין התשובות של המשרד.

עמירה דותן: מאוד הייתי רוצה שכוועדה נוכל לפקח ולעזור למשרד הזה ולמשרדים האחרים.

גבריאל מימון: אני אשמח אם גברתי תסביר לי מה היא לא הבינה.

עמירה דותן: אני לא הבנתי דבר.

גבריאל מימון: זה יותר מדי כללי.

גבריאל מימון: אם אפשר, תמקדי אותי.

גדעון סער: לפני שהמנכ"ל יעזוב, אני רוצה לומר מספר דברים.

גדעון סער: עלה עניין ההכשרה.

גדעון סער: אני מתכוון לפנות לשר האוצר לגבי עניין זה.

גדעון סער: בסך הכל יש לנו דלת פתוחה לדיאלוג עם שר האוצר.

גדעון סער: מכיוון שהחסם שהוצג הוא חסם של אגף התקציבים לצורך ניוד אותו סכום של 30 מיליון שקלים, אני חושב שזה חשוב.

גדעון סער: זה משהו שאני מתכוון לעשות אחרי הישיבה, ואני מבקש להכין לי מכתב כזה.

גדעון סער: אני לא רוצה להיות אופטימי מדי לגבי היקף הפעילות בתחום המעונות, אבל אנחנו ננסה להביא זאת לידי ביטוי במסגרת התקציב.

גדעון סער: לפני שאנחנו כוועדה נעסוק בזה, ניתן לזה פתרון עתידי.

גדעון סער: אנחנו עכשיו עוסקים בתקציב 2007.

גדעון סער: נדבר בינינו מה אנחנו יכולים לעשות כדי לשפר את הנקודה הזאת מבחינת היקף התקצוב.

גדעון סער: אלה שתי הנקודות העיקריות שעלו, וזה מה שאני מציע לעניין זה.

עמירה דותן: אם נעשה את הדברים שדיברנו עליהם כרגע, אני ארגיש טוב מאוד.

גדעון סער: אני קודם כל מודה לך מנכ"ל משרד התעשייה, המסחר והתעסוקה, כי אני מבין שאתה צריך לצאת.

אסנת פיסטנברג: חשוב מאוד שתהיה התייחסות במעונות לא רק להיקפים, אלא גם לאיכות.

אסנת פיסטנברג: כל הניתוחים שביצענו במשרד מראים שיש בעיות רציניות באיכות, ולכן חשוב שיופנו תקציבים גם לנושא הזה.

אסנת פיסטנברג: לא מספיק לומר שיש מספיק מעונות.

אסנת פיסטנברג: אנחנו לא רוצים לשלוח את הילדים למסגרות, שבסוף יצמח בהן דור שני לעוני.

אסנת פיסטנברג: הנושא של האיכות יורד כל פעם מהכותרות.

רותי גור: אני מסתובבת במגזר הערבי.

רותי גור: רק בשבוע שעבר אישרנו 10 הלוואות לנשים שפתחו משפחתונים.

רותי גור: הן לא יכולות לפתוח אותם בלי ההלוואות שלנו.

רותי גור: יש פה איזשהו פרדוקס, איך מאשרים את זה לנשים, בלי שיהיה להן כסף לפתוח משפחתונים.

רותי גור: זה דבר שבכלל לא נלקח בחשבון.

מרית דנון: מה עמדת המשרד לגבי פתיחת מעונות בקריות הממשלה בערים הגדולות?

מרית דנון: אני חושבת שהדגם צריך להיות מונח על ידי הממשלה תמיד, כדי שייתן דוגמה למפעלים וכולי.

מרית דנון: מה עמדתכם לגבי הארכת שעות הפעילות של מעונות היום?

מרית דנון: הכוונה היא לא רק לאפשר כניסה של נשים למעגל העבודה, אלא שגם כאשר נשים יהיו במעגל העבודה, שה"מאכלת" של השעה 15:30 לא תהיה מונפת על צווארן, כי זה מאוד פוגע בקידום של נשים במערכת.

מרית דנון: אני חושבת שגם צריך לשקול את הארכת שעות המעון לפחות עד 17:00, 17:30.

מרית דנון: יש לזה היבטים תקציביים.

גבריאל מימון: הלוואה שתסייע לפתיחת המעון היא הלוואה עסקית, הלוואה שאמורה לסייע בהקמת עסק עצמאי.

גבריאל מימון: יש לנו קרן לעסקים קטנים, שמסייעת במתן הלוואות לעסקים קטנים.

רותי גור: שלא מתאימה לנשים שלנו.

גבריאל מימון: נכון, אם אראה שיש ביקוש לסכום כזה של הלוואות, אני אבחן את האפשרות לבדוק את שינוי הקריטריונים כדי ליצור רובד נמוך נוסף של סכום הלוואות נמוך יותר.

רותי גור: אני אישית מאשרת היום 150 הלוואות בשנה.

גבריאל מימון: א

גבריאל מימון: בחן את האפשרות להלוואות לסכומים נמוכים ממה שקיים היום.

גבריאל מימון: לגבי משפחתונים בקריית הממשלה, לדעתי אנחנו צריכים לעודד אפשרות להקים מעונות/משפחתונים במקומות עבודה.

גבריאל מימון: ככל שהם יהיו סמוכים יותר למקומות העבודה, כך יהיה קל יותר ונגיש יותר לאם העובדת.

גבריאל מימון: צריך לבחון, כמובן, את ההיבטים הרלוונטיים האחרים, את ההיבטים הבטיחותיים ואת ההיבטים של המטרז' כדי שהילדים יהיו מוגנים ובטוחים.

גבריאל מימון: נדמה לי שיש אפילו מסגרת אחת שנפתחה במקומות עבודה.

גבריאל מימון: אני חושב שאישרנו את זה בתקופת המלחמה בצפון.

גבריאל מימון: הייתה דרישה כזאת של הורים להיות קרובים לילדיהם.

גבריאל מימון: נדמה לי שאישרנו את זה לפחות במקום אחד.

גבריאל מימון: לדעתי, אין ספק שכל הקלה בנגישות ובקרבת האם לילד היא נוחה.

גבריאל מימון: אם תיאורטית מחר מפעל יאמר שיש לו 30 או 40 נשים עובדות והוא רוצה לפתוח מעון אצלו, אנחנו כמובן נבוא למקום ונבדוק את התאמת המקום לתכלית, למעון.

גבריאל מימון: אם נגיע למסקנה שזה אפשרי, נשמח לאשר את זה.

גבריאל מימון: לגבי הארכת השהות, אנחנו מודעים לצורך להאריך את זמן השהות עד השעה 17:00.

גבריאל מימון: נעשה פיילוט במספר מקומות.

גבריאל מימון: הוספנו אפשרות להאריך את השהות, במימון שלנו.

גבריאל מימון: אני מאוד מקווה שגם בשנה הבאה זה יתאפשר.

גבריאל מימון: הרצון הוא להרחיב את זה לכל המעונות.

גבריאל מימון: גם כאן חוזרים לנקודה שבסיסה עומד הכל – תקציב.

גבריאל מימון: תודה.

קריאה: אבל יש לנו המון שאלות.

קריאה: מה עשינו?

גדעון סער: אולי נקיים עוד ישיבה.

גדעון סער: התקדמנו בכמה נקודות.

גדעון סער: לא קיבלנו תשובות על כל מה שאנחנו רוצים וגם לא אהבנו את כל התשובות שקיבלנו, אבל ענינו על שתי נקודות שאולי נוכל לעזור בהן.

גדעון סער: אני רק רוצה לעדכן שנמצאת אתנו אורי אגם מעמותה למען משפחות חד-הוריות.

גדעון סער: דיברתי איתה על כך שנקיים ישיבת ועדה בנושא הזה.

גדעון סער: היא מריצה פרויקט של תעסוקה בתחום שוק ההון לנשים חד-הוריות, שקודם כל ילמדו ואחר-כך ישתלבו בשוק ההון.

גדעון סער: מנכ"לית משרד המשנה לראש הממשלה הסכימה לסייע בעניין הזה, לפחות לגבי דרום וצפון.

גדעון סער: דיברתי גם עם מנכ"ל משרד התעשייה, המסחר והתעסוקה, והבנתי שגם נוכל להתקדם שם.

גדעון סער: אני לא רוצה להיכנס לפרטים, כי נקיים על זה ישיבה.

אפרת דובדבני: אנחנו נשב בצורה מסודרת ונריץ את זה קדימה.

אפרת דובדבני: אני חושבת שזה טוב שזה מתחיל מהנגב ומהגליל.

גדעון סער: התרשמתי מהרעיון שבא לתפוס את השור בקרניו, דהיינו: להיכנס לתחום שהוא מבחינת הכנסה בסטטוס מכובד.

גדעון סער: יש לזה חסות של מכללה וגם של עיתון.

גדעון סער: זה קורם עור וגידים, ואנחנו בוודאי נעזור ככל שנוכל.

גדעון סער: יש עוד ארבע דוברות שביקשו לדבר.

גדעון סער: אני פה ויש לי גם סבלנות וגם זמן לשמוע, אבל אני מציע לתמצת, כי אני רואה שהקשב פוחת.

טליה לבני: ראשית, אני מברכת על הפעילות.

גדעון סער: אני רוצה לעדכן בדבר נוסף שהוא רלוונטי לפעילות שלכם.

גדעון סער: מחר עולה בקריאה טרומית הצעת חוק שלי עם חברות הכנסת נדיה חילו ואורית נוקד, שהתכלית שלה היא הארכת התקופה שמאפשרת לפטר אחרי חופשת לידה.

גדעון סער: היום מדובר על 45 יום, ואנחנו רצינו 90 יום.

גדעון סער: כרגע הגענו לסיכום על 60 יום, כך שמדובר בשיפור של 15 יום.

טליה לבני: כל שיפור בתקופה מהווה שוט כלפי המעסיק.

קריאה: זו הצעה שעלתה גם בקדנציה הקודמת, ולא עברה.

גדעון סער: אבל מחר היא תעבור בקריאה טרומית.

טליה לבני: אני חושבת שההיבט של התקציב הוא מאוד חשוב.

טליה לבני: הוא נותן לנו כיוונים.

טליה לבני: אני חושבת שצפינו את זה בתחילת שנת 2003, כאשר מדינת הרווחה הלכה ונפגעה, כאשר המגזר הציבורי נפגע וכאשר תקציבי הרווחה, הבטחת ההכנסה לחד-הוריות והקצבאות נפגעו.

טליה לבני: אם אנחנו יודעים שהנשים מהוות 70% מהמגזר הציבור, ברור שיותר ויותר תהיה פגיעה בנשים.

טליה לבני: על מנת לשנות מגמה, אני חושבת שצריך לבוא עם הצעות ייחודיות.

טליה לבני: אני מברכת על הפעילות של משרד המשנה לראש הממשלה.

טליה לבני: מרית דנון, מאוד שמחתי לשמוע על הוועדה.

טליה לבני: בפעם הקודמת כאשר העלו את עניין השכלה לנשים חד-הוריות בוועדה הזאת, נתבקש דיווח על ביצוע.

טליה לבני: באותם סעיפים שכן עשויים לתרום לנשים, כמו הכשרה מקצועית, אמרת שהשנה מדובר רק ב-900.

טליה לבני: האם מדובר על כל השנה?

ברברה סבירסקי: עד אמצע השנה.

טליה לבני: בכל אופן, לישיבה הבאה צריך דוח ביצוע.

טליה לבני: יש הבדל בין כמה הם אומרים וכמה זה בפועל.

טליה לבני: יש לי חשש גדול, ששוב נראה חסר בביצוע בסעיפים שקשורים לנשים.

גדעון סער: את מדברת עכשיו על 2006?

טליה לבני: 2007.

טליה לבני: הרבה פעמים האוצר אומר: בעצם לא הוצאתם את תקציב 2006, אז מה אתם מבקשים לשנת 2007?

טליה לבני: אני לא אופתע אם גם בסעיף ה-50 מיליון שקלים ובהרבה סעיפים ונושאים שהזכירה ברברה יתגלה חסר בביצוע.

טליה לבני: נעמ"ת מנסה לקדם ברמה הציבורית חינוך חינם בצפון ובעוטף עזה, ומקווה שגם לאמהות לומדות וגם לדוקטורנטיות.

טליה לבני: הופעתי בפני צוות של דוקטורנטיות במכון ויצמן, חזית המדע.

טליה לבני: כולן עוסקות במדעי החיים.

טליה לבני: הן שאלו אותי מדוע להן לא מסובסד מעון ואיך זה יכול להיות.

טליה לבני: אמרתי שאני אטפל בזה.

טליה לבני: אין יחסי עובד ומעביד בינן לבין מכון ויצמן, הן לא מסובסדות.

טליה לבני: אם נסתכל בקריטריונים, נראה מי לא זכאי בכלל להשתתפות במעון.

טליה לבני: מורות לא זכאיות בכלל, כי זה לפי שעות.

טליה לבני: הדוקטורנטיות לא זכאיות בגלל השעות.

טליה לבני: אם אני מסתכלת על אוכלוסיות נשים, אני רואה שיש לנו דרך ארוכה לצעוד בה.

טליה לבני: מעונות ומשפחתונים בצפון ובעוטף עזה יכולים להוות עבורנו ניסיון להסתדר עם תקציב נתון.

טליה לבני: אפרת, בנוסף לכל הפרויקטים, תלכי על הפרויקט הזה של מעונות חינם.

טליה לבני: את הולכת לתקצב בשנת 2007 מחפשות עבודה.

טליה לבני: כאשר היום אישה מחפשת עבודה, היא לא זכאית לסבסוד מעון.

טליה לבני: היא צריכה לשלם 1,800 שקל על תינוק והיא צריכה לחפש עבודה, ומי יסייע לה?

טליה לבני: אנחנו לא מטפלים בנושא מהשורש, ולא נכנסים לנעלי האישה.

טליה לבני: כשהיא מסיימת את חופשת הלידה ורוצה לצאת לחפש עבודה, היא עוד צריכה לשלם 1,800 שקל על התינוק.

טליה לבני: אני חושבת שטיפול מערכתי בנושא הזה צריך להיות בהובלה של הוועדה.

טליה לבני: אני מדברת על חינוך חינם ועל סבסוד מלא של מעונות.

טליה לבני: 10 מיליון שקל האלה שהזכירו אותם, משמעותם 59 או 60 שקלים.

גדעון סער: זה לעג לרש.

טליה לבני: כשאני קיבלתי את התשובה הזאת, ממש לא האמנתי.

טליה לבני: בכל המחקרים שבודקים תעסוקת נשים ומה הסיבות שנשים לא חוזרות לעבודה או לא יוצאות לעבודה, מוצאים שעלות מעונות הופכת להיות חלק קריטי, גם בגלל האיכות שלהם.

טליה לבני: אנחנו יודעים ש-60% מהנשים היום במדינת ישראל מרוויחות 2,800 שקלים.

טליה לבני: זה מספיק לתינוק במעון ולפעוט במועדונית, אז למה להן להתאמץ כל כך?

טליה לבני: אז הן יוצאות ממעגל העבודה וקשה להן לחזור.

טליה לבני: אנחנו מכירים את הריטואל הזה.

טליה לבני: הצפון ועוטף עזה יכולים להיות דוגמה.

טליה לבני: 312 מיליון שקלים זה לא סכום כל כך גדול.

טליה לבני: בצפון יש היום 16,000 ילדים.

טליה לבני: אני מדברת על מעונות ועל משפחתונים.

טליה לבני: אני חושבת שרוח גבית חזקה מהוועדה בנושא הזה יכולה מאוד מאוד לסייע.

טליה לבני: הנושא הוא חם, מתקיימים מגעים בין משרד האוצר לבין מפלגות שונות.

טליה לבני: אפרת, נצטרך את תמיכתכם, כי היא מאוד משמעותית.

טליה לבני: ברברה, אני מאוד מקווה לדרוש תוספות, כי צדק חבר הכנסת גפני בדבריו על חוק ההסדרים.

ח'לאילה אמאני: כולם כאן דיברו על כך שצריך לדאוג גם לאיכות המעונות.

ח'לאילה אמאני: יש טכניקה של העברת כספים מהמשרד הספציפי לנשים שמנהלות את המעונות.

ח'לאילה אמאני: מעבירים להן את הכספים דרך הרשויות המקומיות, וכולנו יודעים באיזו מצוקה הן נמצאות.

ח'לאילה אמאני: במקום שכל הכספים האלה יגיעו למעון הספציפי, או שהם מעוקלים או שמחלקים אותם.

ח'לאילה אמאני: המעונות אף פעם לא הגיעו לאיכות טובה.

ח'לאילה אמאני: במקום שהאימא תשלח את הבן שלה למעון שאין בו משחקים ואין בו אמצעי בטיחות, עדיף לה להישאר בבית.

טליה לבני: את מדברת על משפחתונים, לא על מעונות.

ח'לאילה אמאני: גם על מעונות וגם על משפחתונים.

ח'לאילה אמאני: צריך גם לעודד את הסקטור הפרטי.

טליה לבני: את צודקת לגבי רשויות שהחליטו להפעיל מעונות.

מרית דנון: האם אנחנו לא מקיימים דיון בוועדה על תקציב שאוטוטו כבר נגמר בשלב מאוד מאוחר?

מרית דנון: אני חושבת שצריך היה לקיים את הדיון הזה לא באמצע דצמבר, כשבעוד שבועיים כבר מצביעים על התקציב.

גדעון סער: קיימנו ישיבה לפני שהתקציב הוגש לכנסת.

מרית דנון: ביולי, נכון.

גדעון סער: קודם כל, הופנתה אליי פנייה.

גדעון סער: רציתי לטפל בה, כאשר הדגש הוא על תעסוקת נשים עם משרד התעשייה, המסחר והתעסוקה.

גדעון סער: אז משרד התעשייה, המסחר והתעסוקה התאחר בשבועיים בגלל כל מיני בעיות.

גדעון סער: זה לא משנה, מבחינת דיונים זה בין קריאה ראשונה לקריאה שנייה ושלישית.

גדעון סער: אם היינו מקיימים את הדיון הזה לפני שבועיים או היום זה אותו דבר.

גדעון סער: אני מודה שהיכולת שלנו להשפיע על מה שמחליטה הממשלה היא עדיין מוגבלת.

גדעון סער: אני רוצה לייחס לעצמי הרבה כוחות, כי יש דברים שאנחנו מצליחים לשנות תוך כדי הדיונים האלה כשאנחנו "עולים" על כל מיני דברים שלא ידענו עליהם בכלל, אבל זה המצב.

טליה לבני: אולי כדאי להזמין את נציגי משרד האוצר עם הרפרנט המתאים.

גדעון סער: היה אמור להגיע רפרנט תעסוקה מאגף התקציבים, אבל הוא לא הגיע.

קריאה: הם אף פעם לא מגיעים.

גדעון סער: אמרתי שאני מתכוון לפנות לשר האוצר.

מרית דנון: אנחנו מדברים על בעיית תעסוקה, אבל יש עוד היבטים לא פחות חשובים, שאנחנו לא נוגעים בהם וכבר לא נספיק לגעת בהם.

מרית דנון: אתן דוגמה.

מרית דנון: היה קמפיין מאוד גדול של הרשות בנושא אלימות.

מרית דנון: כתוצאה מהקמפיין הזה יש לנו דיווח על עלייה במאות אחוזים לקו החירום הארצי.

מרית דנון: נשים הופנו למרכזי טיפול באלימות במשפחה.

מרית דנון: אין שם מספיק כוח אדם להיערך למצב החדש, כי יש עלייה של מאות אחוזים בפניות.

גדעון סער: אני יכול לענות לך באופן פוליטי ולהגיד לך שראש הממשלה הוא גם שר הרווחה.

גדעון סער: בכוחו לפני הקריאה השנייה והשלישית לשנות את זה.

גדעון סער: מאחר שאני לא רוצה להיכנס לפולמוס פוליטי, אני אגיד שראש הממשלה יהיה פה באחד בינואר.

גדעון סער: אני מקווה שהתקציב לא יעבור עד האחד בינואר, אבל אולי זה יסייע לזה.

גדעון סער: אגב, ראש הממשלה יהיה פה פעם ראשונה.

גדעון סער: למיטב ידיעתי, זאת פעם ראשונה שראש הממשלה יגיע לוועדה.

גדעון סער: אנחנו משתדלים גם לעבוד לקראת זה, כדי שיהיו לזה תוצאות מעשיות.

גדעון סער: התירוץ הוא שהוא עדיין שר רווחה.

רותי גור: ארגוני הנשים עושים עבודה רבה, שלא מספיק מוערכת.

רותי גור: אני רוצה להתמקד בהכשרה מקצועית.

רותי גור: דובר פה על 900 אנשים במשך שנה.

רותי גור: העמותה להעצמה כלכלית מכשירה במשך שנה 250 נשים חדשות.

רותי גור: זה מראה שאנחנו עושות את רוב העבודה שהממשלה צריכה לעשות, ואנחנו לא מקבלות שקל מהממשלה.

רותי גור: זה נראה לי ממש אבסורד.

רותי גור: נציג משרד התעשייה, המסחר והתעסוקה עזב, אבל היו לנו אליו שאלות מאוד גדולות, כמו החונכות שמוקפאת.

רותי גור: היא הופשרה והוקפאה, ולא ברור לנו מתי מפשירים ומתי מקפיאים.

רותי גור: יש לנו היום, לדוגמה, קורס שמתחיל בפתח-תקווה ל-25 נשים.

רותי גור: אני עכשיו רצה לראיין 100 נשים שרוצות להירשם לקורסים האלה.

רותי גור: הדרישה היא מאוד גדולה.

רותי גור: אנחנו כעמותות מממנות את כל הדרישות, ולא מקבלות שום מימון מהממשלה.

מיכל דגן: אני מנהלת עמותה שנקראת מרכז מהות.

מיכל דגן: שמה המלא מידע, הדרכה ותעסוקה לנשים.

מיכל דגן: זאת עמותה שפועלת בחיפה ובקריות ומקדמת נשים מאוכלוסיות חלשות על ידי הכשרה, העצמה, השמה מאוד אקטיבית וליווי ארוך טווח.

מיכל דגן: אני לא אתייחס למעונות יום, אלא אתייחס לשלושה נושאים בקצרה.

מיכל דגן: דיברו על נשים באופן כללי.

מיכל דגן: הניסיון שלנו מהשטח הוא ניסיון מאוד מובהק של סטטיסטיקות מקצועיות.

מיכל דגן: יש שלוש אוכלוסיות, שהסיכוי שלהן לא להיכנס לשוק התעסוקה הוא גבוה: נשים מבוגרות - מעל גיל 40 נחשב היום בשוק התעסוקה למבוגר - נשים חסרות השכלה ונשים ממגזר המיעוטים, במיוחד נשים ערביות.

מיכל דגן: אם מדובר באישה שלרוע מזלה – ואני אומרת את זה בכאב גדול – היא גם ערבייה, גם מבוגרת וגם חסרת השכלה, אין לה כמעט סיכוי להיכנס לשוק התעסוקה.

מיכל דגן: דובר פה על הכשרה בהקשר התקציבי.

מיכל דגן: אני רוצה לשפוך אור על הכשרה בהקשר מבני יותר.

מיכל דגן: במשרד התעשייה, המסחר והתעסוקה דיברו על הכשרה מקצועית, שהיא תומך תעסוקה חד-משמעית.

מיכל דגן: ללא מקצוע – ומרבית הנשים באוכלוסיות החלשות משתייכות לאוכלוסיות של נשים חסרות מקצוע וחסרות זהות תעסוקתית – אין להן מה "לסחור" בשוק התעסוקה, גם אם הן עברו העצמה.

מיכל דגן: כשמשרד התעשייה, המסחר והתעסוקה מדבר על הכשרה מקצועית, הוא מדבר על נשים מובטלות.

מיכל דגן: הוא בכלל לא מדבר על הכשרה מקצועית לנשים עובדות.

מיכל דגן: שוק התעסוקה היום שונה שינוי משמעותי ודרסטי משוק התעסוקה לפני 20 שנה, לפני 10 שנים ולפני חמש שנים.

מיכל דגן: השינויים המבניים שעוברים עליו הם שינויים מרחיקי לכת, והם בלתי הפיכים.

מיכל דגן: אפשר לייחד לזה דיון שלם, אבל אני רוצה להדגיש פרמטר אחד.

מיכל דגן: אין כמעט היום בכלל מושג של נשים לא עובדות או נשים עובדות באופן מלא.

מיכל דגן: רוב הנשים – אני מניחה שגם גברים, אבל אני מתמצאת בתעסוקת נשים – נמצאות על איזשהו רצף.

מיכל דגן: הן קצת עובדות, אם בעבודה לא מוכרת, אם בעבודה בשולי שוק התעסוקה.

מיכל דגן: אחרי זה הן מתחילות לעבוד ומועסקות בתעסוקה חלקית.

מיכל דגן: שוק התעסוקה, במיוחד בתחתיתו, מנציח שני מנגנונים: מנגנון של העסקה ארעית ותעסוקה חלקית, או תת תעסוקה, כלומר ניצול פחות מהיכולות והמקצוע שנרכש.

מיכל דגן: לאוכלוסיות האלה, שמהוות את מרבית שוק התעסוקה של נשים שעובדות באופן ארעי, באופן חלקי ובתת-תעסוקה, ההכשרה המקצועית של משרד התעשייה, המסחר והתעסוקה לא נותנת מענה, כי היא נותנת מענה רק לנשים מובטלות שיצאו לגמרי משוק התעסוקה.

מיכל דגן: אם אנחנו רוצות לדבר על מוביליות תעסוקתית ועל האופציה של נשים להתפתח הלאה – זה נכון גם לגבי גברים, אבל אני מדברת כרגע על נשים – הכשרה מקצועית היא כלי כמעט יחיד שצריך להיות ממומן.

מיכל דגן: כשאנחנו מדברים על תקציבים להכשרה, חלק גדול מהתקציבים האלה מיועדים להכשרה במקצועות שלא נדרשים בשוק התעסוקה, או לסדנאות העצמה והכנה לעבודה.

מיכל דגן: סדנאות העצמה והכנה לעבודה נכללות תחת הכותרת של הכשרה מקצועית ללימודי מקצוע.

מיכל דגן: אין קשר בין הכנה לעבודה לבין לימודי מקצוע.

מיכל דגן: זה קל מאוד להפעיל את הסדנות האלה וקל לממש את זה במסגרת התוכנית.

מיכל דגן: אני מניחה שגם קל מאוד לממש קורסים לבניית ציפורניים ולקוסמטיקה שהם מרבית הקורסים להכשרה מקצועית.

מיכל דגן: זה לא נדרש בשוק התעסוקה.

מיכל דגן: מנכ"ל משרד התעשייה, המסחר והתעסוקה דיבר על מקצועות הטקסטיל.

מיכל דגן: אני לא יודעת איזה נתונים יש לו שהמקצוע הזה יוביל לתעסוקה.

מיכל דגן: אחרי שנשים מתחילות לעבוד, הן נתקלות בהעסקה פוגענית.

מיכל דגן: לא דובר על זה בכלל.

מיכל דגן: כשמדברים על תעסוקה בכלל, על תעסוקה של נשים בפרט ועל תעסוקה של נשים בתחתית שוק התעסוקה, אנחנו חייבים לקיים דיון על תעסוקה פוגענית.

מיכל דגן: רוב הנשים שמשתתפות בשוק התעסוקה, תעסוקה לא תציל אותן מרעב.

מיכל דגן: הן נתקלות בהפרת חוק בוטה, בתעסוקה פוגענית לסוגיה המאוד מגוונים.

מיכל דגן: יש הרבה אקסיומות בדיון שהתנהל פה.

מיכל דגן: אחת מהן, שתעסוקה זה נורא טוב בכל מחיר.

מיכל דגן: אני מצדדת בזה, ואם לא הייתי חושבת כך, לא הייתי מנהלת את העמותה הזאת, אבל צריך להבין שהטוב הזה, יש בו הרבה רע.

מיכל דגן: נשים מנוצלות, הן מקבלות שכר מינימום והן לא מצליחות לקיים את עצמן בכבוד.

מיכל דגן: הן זוכות לתעסוקה פוגענית, שכוללת גם הטרדה מינית וגם יחס מעליב.

מיכל דגן: אין כמעט תעסוקה מכבדת.

גדעון סער: אני מבקש לסכם את הדיון.

גדעון סער: אני קודם כל רוצה להודות למנכ"לית משרד המשנה לראש הממשלה, שהשתתפה בכל הדיון.

גדעון סער: יישר כוח גם על השליטה הנשית וגם על הפעילות שאתם עושים לקידום התעסוקה והיזמות של נשים.

גדעון סער: אנחנו נוכל לשתף פעולה בנושא הזה בהמשך.

גדעון סער: אנחנו נקיים ישיבה נוספת בנושא הזה, ונראה איך אנחנו יכולים לעבוד יותר ביחד.

גדעון סער: אני רוצה להתייחס לעיקרי הנקודות שעלו במהלך הדיון.

גדעון סער: אני רוצה לפנות בנוגע לקריטריונים לסבסוד מעונות למורות ולדוקטורנטיות.

גדעון סער: נאמר על ידי יושבת ראש נעמ"ת שהנושא חם.

גדעון סער: הוא חם אך ורק בגלל שהצלחנו להעביר בקריאה טרומית חוק מסוים.

גדעון סער: הנושא עלה על השולחן.

גדעון סער: לפי דעתי, אין פערים אמיתיים בתפיסות.

גדעון סער: משרד האוצר זז מהנקודה הקיצונית ששהה בה קודם.

גדעון סער: אני אשמח להעמיק את שיתוף הפעולה בנושא הזה.

גדעון סער: אינני רואה בזה את הדבר הבלעדי, אבל זו לבנה מאוד מרכזית בנושא, כפי שנאמר גם במליאה וגם בוועדה.

גדעון סער: אני רוצה לפנות לשר האוצר לגבי הכשרה מקצועית.

גדעון סער: אני רוצה שנראה כיצד אנחנו יכולים לשפר את היקף המימון בתקציב 2007.

גדעון סער: צריך לראות איך ניתן להבטיח שיפור סטנדרטים מול ההתנגדות של משרד האוצר.

גדעון סער: דובר כאן על תעסוקה פוגענית.

גדעון סער: זאת כנסת שמתייחסת לתעסוקה פוגענית יותר מכנסות קודמות.

גדעון סער: עכשיו העברנו ביוזמה משותפת של כמה חברות כנסת חוק בקריאה ראשונה בנושא.

גדעון סער: יש נקודות נוספות שצריך לטפל בהן, אבל אם יש יוזמות ודברים ספציפיים שאנחנו כמחוקקים יכולים להציע, אני בהחלט מוכן להיות הכתובת לכך.

גדעון סער: היום הכנסת יותר קשובה לנושא הזה.

גדעון סער: אני רוצה להודות לברברה סבירסקי ולפורום לתקציב הוגן גם על היוזמה וגם על הצגת הדברים.

גדעון סער: לא עם כולם אני מסכים.

גדעון סער: אני למשל תומך בהמשך ההפחתה במס הכנסה ומס חברות, כי אני חושב שהמשך ההפחתה יביא ליותר הכנסות ממסים.

גדעון סער: שיעור מס גבוה מבטיח שהמדינה גובה פחות מסים, אבל זאת מחלוקת אידיאולוגית, שלא בטוח שנצליח להגיע לגביה להסכמה.

גדעון סער: על כל שאר הנקודות שנוגעות לדחיית הפעימה בשכר מינימום ניהלנו קרב ארוך בשבוע שעבר בוועדת הכנסת.

ברברה סבירסקי: יש סיכוי?

גדעון סער: כרגע אני קצת פסימי.

גדעון סער: אני רואה את כל המהלך שנעשה בנושא הזה ואת דחיית הפעימה לנובמבר כמהלך פוליטי.

גדעון סער: הרי תקציב 2008 מוגש לכנסת בסוף אוקטובר 2007, זאת אומרת:

גדעון סער: אם רוצים להחזיק מפלגה מסוימת כבת ערובה עוד שנה, דוחים את הפעימה לנובמבר, כי אז היא מסתכנת בזה שאין לה דבר בנושא הזה.

גדעון סער: לפי דעתי, הכל בעל היבט פוליטי.

גדעון סער: אני משתדל בדיוני הוועדה הזאת לא להיכנס לעניינים הללו, אבל זה לפי דעתי ברור לחלוטין.

גדעון סער: אבל לפי דעתי גם ההיקף התקציבי הוא כזה, שאפשר בהחלט לבצע את הפעימה כמתוכנן בחודש מאי.

גדעון סער: אנחנו נתמוך בזה.

גדעון סער: אם יהיה צורך, אנחנו גם נגיש הסתייגות כזאת.

גדעון סער: יהיו חברים בקואליציה שיתמכו בנו.

גדעון סער: אני לא יכול להגיד אם יש לזה סיכוי או לא.

גדעון סער: בשבוע האחרון לא הצלחנו.

גדעון סער: כרגע החוק שעולה מחר נראה בסדר.

גדעון סער: זה בסך הכל חוק שמשלים את החמרת הענישה על פיטורי נשים בהריון והארכת תקופת ההתיישנות.

גדעון סער: הוא כבר עבר בקריאה ראשונה.

גדעון סער: פיצלנו את זה לשני נושאים מטעמים טקטיים.

גדעון סער: מחר עולה החוק על 60 יום.

גדעון סער: אני מקווה שיהיה בסדר.

גדעון סער: אם לא, אני ארשה לעצמי לפנות ולבקש עזרה.

גדעון סער: אני מודה לכן על הסבלנות ועל ההקשבה.

גדעון סער: תודה רבה, אני נועל את הישיבה.